text:
NKHANI YA PACHIKUTO | MULUNGU AKHOZA KUKHALA MNZANU WAPAMTIMA
Kodi Mumadziwa Ndiponso Kutchula Dzina la Mulungu?
Kodi muli ndi mnzanu wapamtima amene simudziwa dzina lake? Kunena zoona zimenezi sizingatheke. Ndiyetu n’chimodzimodzinso ndi Mulungu. Mayi wina wa ku Bulgaria, dzina lake Irina, anati: “N’zosatheka kuti Mulungu akhale mnzako wapamtima ngati sudziwa n’komwe dzina lake.” Koma monga taonera m’nkhani yapita ija, Mulungu amafuna kuti mudziwe dzina lake, kuti akhale mnzanu. Choncho kudzera m’Baibulo tingati iye wakuuzani dzina lake kuti: “Ine ndine Yehova. Dzina langa ndi limeneli.”—Yesaya 42:8.
Kudzera m’Baibulo tingati Mulungu wakuuzani dzina lake kuti: “Ine ndine Yehova. Dzina langa ndi limeneli.”—Yesaya 42:8.
Kodi Mulungu amaona kuti n’zofunika kuti mudziwe dzina lake ndiponso kuti muzilitchula? Inde. Mwachitsanzo, zilembo zomwe zimaimira dzina la Mulungu, zomwe zinkalembedwa popanda mavawelo, zinkapezeka pafupifupi ka 7,000 m’mipukutu yoyambirira ya Malemba Achiheberi. Apa ndiye kuti dzina la Mulungu linkapezeka m’Malemba kambiri kuposa dzina lililonse. Umenewutu ndi umboni woti Yehova amafuna kuti mudziwe dzina lake komanso muzilitchula. *
Kuti anthu akhale mabwenzi, amayamba ndi kuuzana mayina. Kodi inuyo mumadziwa dzina la Mulungu?
Komabe anthu ena angaganize kuti popeza Mulungu ndi woyera komanso Wamphamvuyonse, kutchula dzina lake ndi kupanda ulemu. N’zoona kuti n’zosayenera kugwiritsa ntchito dzina la Mulungu molakwika, monga kulumbira potchula dzinali koma ukudziwa kuti zomwe ukunenazo n’zabodza. Izi n’zofanana ndi mmenenso zilili kuti sungamagwiritse ntchito dzina la mnzako pa zifukwa zosayenera. Komabe Yehova amafuna kuti anthu amene amamukonda azilemekeza dzina lake komanso azithandiza ena kudziwa dzinali. (Salimo 69:30, 31; 96:2, 8) Kumbukirani kuti Yesu anaphunzitsa otsatira ake kuti azipemphera kuti: “Atate wathu wakumwamba, dzina lanu liyeretsedwe.” (Mateyu 6:9) Ifenso tingathandizire kuti dzina la Mulungu liyeretsedwe pouza ena za dzinali. Tikamachita zimenezi, ubwenzi wathu ndi Mulungu umalimba.
Baibulo limanena kuti ‘munthu akamaganizira za dzina la Mulungu,’ Mulunguyo amatchera khutu ndi kumvetsera. (Malaki 3:16) Ponena za munthu wotereyu, Yehova amalonjeza kuti: “Popeza wasonyeza kuti amandikonda, inenso ndidzamupulumutsa. Ndidzamuteteza chifukwa wadziwa dzina langa. Adzandiitana ndipo ndidzamuyankha. Ndidzakhala naye m’nthawi ya masautso.” (Salimo 91:14, 15) Choncho, ngati tikufuna kuti Yehova akhale mnzathu wapamtima, tiyenera kudziwa dzina lake komanso kumalitchula.
^ ndime 4 Ngakhale kuti dzina la Mulungu linkapezeka kambirimbiri m’Malemba Achiheberi, omwe ambiri amati Chipangano Chakale, n’zomvetsa chisoni kuti anthu ambiri omasulira Mabaibulo sanaike dzinali m’Mabaibulo amene anamasulira. Pamene panali dzinali anaikapo mayina audindo monga akuti, “Ambuye” kapena “Mulungu.” Kuti mudziwe zambiri pa nkhaniyi, werengani tsamba 195 mpaka 197 m’buku lakuti, Kodi Baibulo Limaphunzitsa Chiyani Kwenikweni? lofalitsidwa ndi Mboni za Yehova.


c: text/html

text:
Mfundo Zokhudza Maofesi Ndiponso Kuona Malo
Tikukuitanani kuti mudzaone maofesi athu komanso malo athu osindikizira mabuku ndipo tidzakulandirani ndi manja awiri. Dziwani malo amene kuli maofesiwa komanso nthawi imene mungaone malo.
Peru
Jirón El Cortijo 329
Monterrico Chico. Santiago de Surco
LIMA 33
PERU
+51 1-437-1285
+51 1-434-1474
Kuona Malo
Lolemba mpaka Lachisanu
8:00 a.m. mpaka 11:00 a.m. ndi 1:00 p.m. mpaka 4:00 p.m.
Nthawi yonse: Ola limodzi
Zimene Timachita
Timamasulira mabuku ofotokoza nkhani za m’Baibulo m’Chikwechuwa (Ancash), Chikwechuwa (Ayacucho), Chikwechuwa (Cuzco), Chishipibo-Konibo, Chiawaja ndiponso Chinenero Chamanja cha ku Peru.

robotstxt: allowed

filter: keep


text:
Zikomo kuti Alejandro Rojas Lucena (FSND) chilolezo kuika file ili pa rikoooo magalimoto-kwabasi.
The Cessna tikalemba X ndi kuleza zosiyanasiyana sing'anga ntchito ndege ndege. Tikalemba X ndi zoyendetsedwa ndi awiri Rolls-Royce injini turbofan ndi wamangidwa ndi Cessna ndege Company mu Wichita, Kansas. Ndi yachangu ntchito wamba ndege m'dziko. Tikalemba mtundu wa Jets ntchito chimanena asanu osiyana "mabanja" ndege. Ngakhale zochokera kale tikalemba III, VI ndi zitsanzo VII, tikalemba X n'chosiyana kwambiri, ndi kapangidwe ka mapiko watsopano kotheratu, injini, ndi zimaonetsa cockpit galasi. Tikalemba khumi ndi chitsanzo akweza ndi injini bwino ndi avionics.


text:
Chigawo 7: Chiukiriro cha Yesu Mpaka pa Kumangidwa kwa Paulo
Pa tsiku lachitatu pambuyo pa imfa yake, Yesu anaukitsidwa. Pa tsiku’lo iye anaonekera kwa atsatiri ake pa nthawi zisanu zosiyana-siyana. Yesu anapitirizabe kuonekera kwa iwo kwa masiku 40. Ndiyeno, ophunzira ake ali chipenyere, iye anakwera kumwamba. Masiku khumi pambuyo pake Mulungu anatsanulira mzimu woyera pa atsatiri a Yesu oyembekezera m’Yerusalemu’wo.
Kenako, adani a Mulungu anachititsa atumwi kuikidwa m’ndende, koma mngelo anawamasula. Wophunzira Stefano anaponyedwa miyala ndi otsutsa’wo mpaka kufa. Koma tikuphunzira m’mene Yesu anasankhira mmodzi wa otsutsa’wo kukhala mtumiki wake wapadera, ndipo anakhala mtumwi Paulo. Ndiyeno, patapita zaka zitatu ndi theka chiyambire pa imfa ya Yesu, Mulungu anatumiza mtumwi Petro kukalalikira Korneliyo wosakhala Myuda’yo ndi banja lake.
Pafupi-fupi zaka 13 pambuyo pake Paulo anayamba ulendo wake woyamba wolalikira. Pa ulendo wake wachiwiri Timoteo akutsagana ndi Paulo. Tikuphunzira m’mene Paulo ndi anzake oyenda nawo anakhalira ndi nthawi zosangalatsa m’kutumikira Mulungu. Potsirizira pake, Paulo anaikidwa m’ndende m’Roma. Zaka ziwiri pambuyo pake iye anamasulidwa, komano anaikidwa’nso m’ndende naphedwa. Zochitika za CHIGAWO 7 zinachitika m’kati mwa nyengo ya nthawi ya zaka 32.


text:
July 11-17
MASALIMO 69-73
Nyimbo Na. 92 ndi Pemphero
Mawu Oyamba (Osapitirira 3 min.)
CHUMA CHOPEZEKA M’MAWU A MULUNGU
“Anthu a Mulungu ndi Odzipereka Potumikira Yehova”: (10 min.)
Sal. 69:9
—Tiyenera kumachita zinthu zosonyeza kuti ndife odzipereka kwa Mulungu (w10 12/15 7-11 ndime 2-17)
Sal. 71:17, 18
—Akhristu achikulire angathandize achinyamata kukhala odzipereka (w14 1/15 23-25 ndime 4-10)
Sal. 72:3, 12, 14, 16-19
—Tikakhala odzipereka timafunitsitsa kuuza ena zimene Ufumu wa Mulungu udzatichitire (w15 10/1 16 ndime 3; w10 8/15 32 ndime 19-20)
-
Kufufuza Mfundo Zothandiza: (8 min.)
Sal. 69:4, 21
—Kodi mavesi amenewa akukwaniritsa bwanji ulosi wonena za Mesiya? (w11 8/15 11 ndime 17; w11 8/15 15 ndime 15)
Sal. 73:24
—Kodi Yehova amatsogolera bwanji atumiki ake ku ulemerero? (w13 2/15 25-26 ndime 3-4)
Kodi ndaphunzira chiyani zokhudza Yehova pa kuwerenga Baibulo kwa mlungu uno?
Kodi ndi mfundo ziti zimene ndaphunzira mlungu uno zimene ndingazigwiritse ntchito mu utumiki?
-
Kuwerenga Baibulo: (Osapitirira 4 min.) Sal. 73:1-28
KUPHUNZITSA MWALUSO MU UTUMIKI
Ulendo Woyamba: (Osapitirira 2 min.) wp16.4 tsamba loyamba
—Muuzeni nkhani imene mudzakambirane ulendo wotsatira.
Ulendo Wobwereza: (Osapitirira 4 min.) wp16.4 tsamba loyamba
Phunziro la Baibulo: (Osapitirira 6 min.) fg phunziro 5 ndime 3 ndi 4
MOYO WATHU WACHIKHRISTU
“Kodi Mungachite Upainiya kwa Chaka Chimodzi?”: (15 min.) Kambiranani mwachidule nkhaniyi komanso “Ndandanda ya Upainiya Wokhazikika.” Kenako onerani vidiyo ya pa JW Broadcasting ya mutu wakuti, Kusankha Ntchito Imene Sidzatha Mpaka Kalekale. (Pitani pamene alemba kuti MAVIDIYO ENA > ACHINYAMATA.) Mukamaliza kuonera vidiyoyi, kambiranani zimene tikuphunzirapo.
Phunziro la Baibulo la Mpingo: (30 min.) ia mutu 2 ndime 1-12.
Mfundo Zimene Taphunzira Komanso za Mlungu Wamawa (3 min.)
Nyimbo Na. 123 ndi Pemphero


text:
Kodi Ufumu wa Mulungu N’chiyani?
Yankho la m’Baibulo
Ufumu wa Mulungu ndi boma lenileni limene linakhazikitsidwa ndi Yehova Mulungu. M’Baibulo, “
Ufumu wa Mulungu” umatchedwanso “
ufumu wakumwamba” chifukwa likulu lake lili kumwamba. (Maliko 1:14, 15; Mateyu 4:17) Ngakhale kuti Ufumuwu uli ndi mbali zambiri zofanana ndi maboma a masiku anowa, koma ndi wapamwamba kwambiri kuposa boma lililonse.
Olamulira ake: Mulungu anasankha Yesu Khristu kukhala Mfumu ya Ufumuwu ndipo anamupatsa mphamvu zoposa wolamulira aliyense. (Mateyu 28:18) Yesu amagwiritsira ntchito bwino mphamvuzi ndipo ali padziko lapansi anasonyeza kale kuti ndi wolamulira wodalirika komanso wachifundo. (Mateyu 4:23; Maliko 1:40, 41; 6:31-34; Luka 7:11-17) Motsogoleredwa ndi Mulungu, Yesu wasankha anthu ochokera m’mitundu yonse omwe “
adzakhala mafumu olamulira dziko lapansi” limodzi ndi Yesuyo ali kumwamba.—Chivumbulutso 5:9, 10.
Kutalika kwa nthawi imene Ufumuwu udzalamulire: Mosiyana ndi maboma a anthu, omwe amalamulira kenako n’kuchoka, Ufumu wa Mulungu “
sudzawonongedwa ku nthawi zonse.”—Danieli 2:44.
Nzika za Ufumu: Aliyense amene amachita zinthu zimene Mulungu amafuna adzakhala nzika ya Ufumu wa Mulungu, mosatengera mtundu kapena kumene anabadwira.—Machitidwe 10:34, 35.
Malamulo: Malamulo a Ufumu wa Mulungu sikuti amangoletsa nzika zake kukhala ndi khalidwe loipa. M’malomwake, nzika za Ufumuwu zimaphunzitsidwanso kukhala ndi makhalidwe abwino. Mwachitsanzo, Baibulo limati: “
‘Uzikonda Yehova Mulungu wako ndi mtima wako wonse, moyo wako wonse, ndi maganizo ako onse.’ Limeneli ndilo lamulo lalikulu kwambiri komanso loyamba. Lachiwiri lofanana nalo ndi ili, ‘Uzikonda mnzako mmene umadzikondera wekha.’” (Mateyu 22:37-39) Anthu omwe ndi nzika za Ufumuwu amakonda Mulungu ndiponso anzawo, ndipo zimenezi zimawachititsa kuti azichitira ena zabwino.
Zimene Ufumuwu umaphunzitsa: Yehova Mulungu anapereka mfundo zapamwamba za makhalidwe abwino kwa anthu omwe ndi nzika za Ufumu wake, ndiponso amawaphunzitsa mmene angatsatirire mfundozo.—Yesaya 48:17, 18.
Cholinga cha Ufumuwu: Olamulira a Ufumu wa Mulungu sikuti amadyera masuku pamutu anthu omwe ndi nzika za Ufumuwu. M’malomwake, iwo amachita zinthu n’cholinga choti Mulungu akwaniritse malonjezo ake, monga lonjezo lakuti anthu amene amamukonda adzakhala ndi moyo wosatha m’paradaiso padziko lapansi.—Yesaya 35:1, 5, 6; Mateyu 6:10; Chivumbulutso 21:1-4
Onaninso
Kodi Ufumu wa Mulungu N’chiyani?
Anthu ambiri amalidziwa Pemphero la Ambuye. Koma kodi mawu akuti, “Ufumu wanu udze” amatanthauza chiyani?


text:
INDONESIA
Msonkhano Wosaiwalika
KUYAMBIRA pa 15 August mpaka pa 18 August, 1963, abale ndi alongo ambirimbiri a m’dziko la Indonesia, komanso abale 122 ochokera kumayiko ena anasonkhana mumzinda wa Bandung ku West Java. Anthuwa anabwera mumzindawu kuti adzachite msonkhano wamayiko wa mutu wakuti: “Uthenga Wabwino Wosatha.” Kameneka kanali koyamba kuti msonkhano wamayiko uchitike m’dziko la Indonesia.
Pa nthawi imene ankakonzekera msonkhanowu abale anakumana ndi mavuto ambiri. Abalewa anasintha malo ochitira msonkhanowu maulendo atatu chifukwa choti malo amene ankawapezawo, pankafunika kuchitikira zikondwerero za tsiku limene dzikoli linalandira ufulu wodzilamulira. Vuto lina linali loti chifukwa cha kuchepa mphamvu kwa ndalama ya m’dzikoli, mitengo yolipirira thiransipoti inakwera kwambiri. Zimenezi zinachititsa kuti anthu ena asinthe mayendedwe omwe anakonza poyamba. Mwachitsanzo, m’bale wina anayenda ulendo wapansi kwa masiku 6 kuti akapezeke pamsonkhanowu. Komanso chifukwa cha kuvuta kwa thiransipoti, anthu ena 70 ochokera ku Sulawesi anakwera pamwamba pa boti lomwe linali litadzaza kwambiri. Anthuwa anayenda ulendowu kwa masiku 5.
Abale ndi alongo a ku Indonesia anasangalala kwambiri kucheza ndi alendo a ku mayiko ena. Anasangalalanso kukumana ndi abale awiri a m’Bungwe Lolamulira omwe ndi M’bale Frederick Franz ndi M’bale Grant Suiter. M’bale wina amene anapezeka pamsonkhanowu ananena kuti: “Abale amene anabwera kumsonkhanowu ankachita kuonekeratu kuti akusangalala kwambiri.”
Anthu oposa 750 anapezeka pamsonkhanowu ndipo anthu 34 anabatizidwa. M’bale Ronald Jacka ananena kuti: “Msonkhanowu unathandiza anthu omwe ankaphunzira Baibulo kutsimikizira kuti apeza choonadi. Unalimbikitsanso abale a m’dzikoli kuti azigwira mwakhama ntchito yolalikira.”
Onaninso
N’chifukwa Chiyani a Mboni za Yehova Amakhala ndi Misonkhano Ikuluikulu?
Chaka chilichonse, timachita misonkhano ikuluikulu. Kodi kupezeka pamisonkhano imeneyi kungakuthandizeni bwanji?


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
4 Tsopano Yesu anayambanso kuphunzitsa m’mphepete mwa nyanja.+ Ndipo chikhamu cha anthu chinasonkhana kwa iye, mwakuti iye anakwera ngalawa n’kupita panyanjapo ndi kukhazikika chapatali pang’ono, koma khamu lonse la anthulo linakhala m’mphepete mwa nyanjayo.+
2 Atatero anayamba kuwaphunzitsa zinthu zambiri+ mwa mafanizo. Powaphunzitsapo anali kuwauza kuti:+
3 “Tamverani! Wofesa mbewu anapita kukafesa mbewu.+
4 Pamene anali kufesa, mbewu zina zinagwera m’mbali mwa msewu, ndipo kunabwera mbalame ndi kuzidya.+
5 Mbewu zina zinagwera pamiyala pamene panalibe dothi lokwanira, ndipo zinamera mwamsanga chifukwa dothilo linali losazama.+
6 Koma dzuwa litakwera, mbewuzo zinawauka ndipo popeza zinalibe mizu zinafota.+
7 Mbewu zina zinagwera paminga, ndipo mingazo zinakula ndi kulepheretsa mbewuzo kukula, moti sizinabale chipatso chilichonse.+
8 Koma zina zinagwera panthaka yabwino,+ ndipo zinamera ndi kukula, mwakuti zinayamba kubala zipatso. Mbewu ina inabala zipatso 30, ina 60, ndipo ina 100.”+
9 Kenako anawonjezera mawu akuti: “Amene ali ndi makutu akumva, amve.”+
10 Tsopano pamene anakhala payekha, ena amene anali naye chapafupi limodzi ndi atumwi 12 aja, anayamba kum’funsa za mafanizo aja.+
11 Ndipo iye anayamba kuwauza kuti: “Inu mwapatsidwa mwayi wozindikira chinsinsi chopatulika+ cha ufumu wa Mulungu. Koma kwa amene ali kunja zonse zimachitika mwa mafanizo,+
12 kuti kupenya azipenya ndithu, koma osaona, ndi kuti kumva azimva ndithu, koma osazindikira tanthauzo lake, kutinso asatembenuke ndi kukhululukidwa.”+
13 Komanso anawauza kuti: “Ngati simukumvetsa fanizo ili, ndiye mungamvetse bwanji mafanizo ena onse?
14 “Wofesayo amafesa mawu.+
15 Chotero anthu amenewa, ndiwo mbewu zimene zimagwera m’mphepete mwa msewu kumene mawu afesedwa. Koma atangomva mawuwo, Satana amabwera+ ndi kuchotsa mawu ofesedwa mwa iwo.+
16 Momwemonso, pali anthu amene amafesedwa pamiyala. Akangomva mawuwo, iwo amawalandira ndi chimwemwe.+
17 Amakhala opanda mizu mwa iwo okha, ndipo amapitirizabe kwakanthawi. Koma chisautso kapena mazunzo akangobuka chifukwa cha mawuwo, iwo amapunthwa.+
18 Ndiyeno palinso mbewu zina zofesedwa paminga. Zimenezi ndiwo anthu amene amamva mawu,+
19 koma nkhawa+ za m’nthawi ino, chinyengo champhamvu cha chuma,+ komanso zilakolako+ za zinthu zina, zimalowa ndi kulepheretsa mawuwo kukula, ndipo sabala zipatso.+
20 Potsirizira pake, zimene zinafesedwa panthaka yabwino, ndiwo anthu amene amamvetsera mawu ndi kuwalandira bwino, ndipo amabala zipatso wina 30, wina 60, ndi wina 100.”+
21 Tsopano anapitiriza kuwauza kuti: “Nyale saivundikira ndi dengu loyezera zinthu kapena kuiika pansi pa bedi, amatero kodi? Koma amaiika pachoikapo nyale, si choncho kodi?+
22 Pakuti chilichonse chobisidwa chidzaululika. Chilichonse chimene chimasungidwa mwachinsinsi kwambiri chidzadziwika.+
23 Amene ali ndi makutu akumva, amve.”+
24 Anawauzanso kuti: “Samalani zimene mukumvazi.+ Muyezo umene mukuyezera, nanunso adzakuyezerani womwewo.+ Inde, adzakuwonjezerani zochuluka.+
25 Pakuti amene ali nazo adzapatsidwa zochuluka. Koma amene alibe, adzalandidwa ngakhalenso zimene ali nazo.”+
26 Iye anapitiriza kulankhula kuti: “Chotero ufumu wa Mulungu uli ngati mmene munthu amamwazira mbewu panthaka,+
27 ndipo amagona usiku n’kumadzuka kukacha. Mbewuzo zimamera ndi kukula. Koma mmene zimenezi zimachitikira, mwiniwakeyo sadziwa ayi.+
28 Pang’onopang’ono, payokha nthaka ija imabala zipatso. Choyamba mmera umabiriwira, kenako umatulutsa ngala, pamapeto pake maso okhwima a tirigu amaonekera m’ngalamo.
29 Koma zipatsozo zikacha, iye amamweta ndi chikwakwa, chifukwa nthawi yokolola yakwana.”
30 Iye anapitiriza kuti: “Kodi ufumu wa Mulungu tingauyerekeze ndi chiyani? Kapena kodi tingaufotokoze ndi fanizo lotani?+
31 Uli ngati kanjere kampiru, kamene pa nthawi yofesa kamakhala kakang’ono kwambiri mwa njere zonse za padziko lapansi+ . . .
32 koma akakafesa, kamamera ndi kukula kuposa mbewu zonse zakudimba ndipo kamapanga nthambi zikuluzikulu,+ moti mbalame zam’mlengalenga+ zimatha kupeza malo okhala mumthunzi wake.”+
33 Chotero anawauza mawu mwa mafanizo ambiri+ oterewa, malinga ndi zimene akanakwanitsa kumva.
34 Ndithudi, sanalankhule nawo chilichonse popanda fanizo, koma kumbali anali kufotokoza zonse kwa ophunzira ake.+
35 Tsiku limenelo madzulo, iye anauza ophunzira ake kuti: “Tiyeni tiwolokere tsidya linalo.”+
36 Choncho atauza khamu la anthulo kuti lizipita, ophunzirawo anachoka naye pa ngalawa imene anakwera ija, koma analinso ndi ngalawa zina.+
37 Kenako kunayamba chimphepo champhamvu chamkuntho, ndipo mafunde anali kuwomba ngalawayo, mwakuti ngalawayo inangotsala pang’ono kumira.+
38 Koma Yesu anali kumbuyo kwa ngalawayo akugona, atatsamira pilo. Chotero anam’dzutsa ndi kumufunsa kuti: “Mphunzitsi, kodi sizikukukhudzani kuti tikufa?”+
39 Pamenepo anadzuka ndi kudzudzula mphepoyo ndi kuuza nyanjayo kuti: “Leka! Khala bata!”+ Chotero mphepoyo inaleka. Kenako panachita bata lalikulu.+
40 Ndiyeno iye anawafunsa kuti: “N’chifukwa chiyani mukuchita mantha chonchi? Kodi mudakali opandiratu chikhulupiriro?”
41 Koma iwo anagwidwa mantha aakulu, ndipo anayamba kufunsana kuti: “Kodi ameneyu ndani kwenikweni, chifukwa ngakhale mphepo ndi nyanja zikumumvera?”+
Patsani ena
Patsani ena
Maliko 4
Baibulo la Dziko Latsopano la Malemba Opatulika
https://www.jw.org/finder?docid=1011452&Book=41&Chapter=4&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D41%26Chapter%3D4%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
FEBRUARY 5, 2015
ARMENIA
Dziko la Armenia Layamba Kupereka Ntchito Zina kwa Anthu Okana Kulowa Usilikali
Kuyambira chaka chatha, boma la Armenia linayamba kupereka ntchito zina kwa anthu amene akana kulowa usilikali pa zifukwa za chipembedzo. Panopa zikuoneka kuti zinthu zikuyenda bwino kwambiri. Anthu oyambirira kupatsidwa ntchito zina anali anyamata a Mboni za Yehova ndipo anapatsidwa ntchito ya zomangamanga m’malo mopita kundende chifukwa chokana kulowa usilikali.
Kungochokera mu 1985, achinyamata a Mboni za Yehova ankamangidwa chifukwa chokana kulowa usilikali pa zifukwa za chipembedzo. Zimenezi zinkachitika chifukwa m’dzikoli munalibe malamulo opereka ntchito zina kwa anthu okana kulowa usilikali, moti kungochokera nthawi imeneyi a Mboni oposa 450 anamangidwa ndipo anaikidwa m’ndende zoipa kwambiri. Koma mavuto amenewa anatha mu June 2013, pamene boma la Armenia linakhazikitsa malamulo opereka ntchito zina kwa anthu amene akana kulowa usilikali.
Choncho pofika pa 23 October, 2013, boma la Armenia linayamba kulola anthu amene akana kulowa usilikali pa zifukwa za chipembedzo kuti afunsire ntchito zina zosakhudzana ndi usilikali. Anthu oyambirira kupatsidwa mwayiwu analipo 57 ndipo onse anali a Mboni za Yehova. * Kenako bomali linkalola a Mboni enanso kufunsira nawo ntchitozi. Achinyamata a Mboni okwana 71 anayamba kugwira ntchitozi pa 13 January, 2014. Pofika chakumapeto kwa chaka cha 2014, anyamata a Mboni oposa 126 ankagwira nawo ntchitozi.
Njira Yothandiza Kwambiri
Ntchitoyi ikuyenda bwino kwambiri ndipo ngakhale amene akuyang’anira anyamatawa komanso azinzawo akumanena kuti anyamata a Mboniwo ndi akhalidwe labwino ndiponso olimbikira ntchito. Anthu ena a m’komiti imene ikuyang’anira ntchitoyi anayamikira anyamata a Mboniwa chifukwa cha khama lawo akamagwira ntchitoyi. Anenanso kuti ntchitoyi ikuthandiza kwambiri pa chitukuko cha dzikolo.
Woyang’anira ntchito wina wa mu mzinda wa Yerevan wa m’dera la Shengavit anati: “Anyamata inu mukuigwira ntchito ngakhale kuti mukulandira malipiro ochepa kwambiri. Aliyense akuona kuti ndinu olimbikira ntchito zedi.”
Namwino wina wa pamalo ena osungira ana amasiye omwe a Mboni ena anauzidwa kuti azikagwirapo ntchito anati: “Ndinu anthu abwino kwambiri. Mumayesetsa kutsatira zimene mumaphunzira kuchipembedzo chanu komanso mumathandiza kwambiri pa chitukuko.”
Woyang’anira ntchito wina wa mu mzinda wa Yerevan m’dera la Arabkir anati: “Ndinu anyamata olimbikira ntchito kwambiri. Kodi mulinso ndi anzanu ena? Ndingakonde atabwera kuti adzagwire ntchito kunoko.
A Mboni amene akugwira ntchito yosagwirizana ndi usilikali ananenanso kuti dongosololi ndi labwino kwambiri.
A Gevorg Taziyan omwe amagwira ntchito yothandiza dalaiva m’dipatimenti ina yoona zopulumutsa anthu pangozi anati: “Anzanga amene ndimagwira nawo ntchito ndi achikondi ndiponso ndi aulemu kwambiri. Tsiku lina ndinadwala moti sindikanatha kupita kuntchito. Anzangawo atamva zimenezi anandiimbira foni kuti amve kuti ndikupeza bwanji. Ndimaona kuti ndi mwayi waukulu kugwira ntchitoyi chifukwa sitsutsana ndi zimene ndimakhulupirira.”
“A Samvel Abrahamyan omwe amagwira ntchito yosamalira malo pachipatala china anati: “Timagwirizana kwambiri ndi mabwana komanso anthu ena ogwira ntchito pachipatalachi. Anthu ake amatiganizira kwambiri ndipo nafenso timachita zimene tingathe kuti tiwasangalatse. Mwachitsanzo, nthawi zina timatha kudzipereka kuti tithandize nawo kugwira ntchito zina.”
A Artsrun Khachatryan omwe amagwira ntchito yosamalira malo pa ofesi ya unduna woona za zinthu zogwa mwadzidzidzi anati: “Tilipo anthu 13 amene timagwira ntchito pamalo amenewa ndipo tinayamba pa 14 January, 2014. Kungochokera nthawi imeneyi timasangalala kwambiri kugwira ntchito ndi aliyense. Sitinayambe takanganapo ndi mabwana athu. Onse amasangalala kwambiri chifukwa amaona kuti timagwira ntchito molimbikira komanso mogwirizana.”
Zimene anthuwa ananena zikusonyeza kuti dongosolo loti anthu amene akana kulowa usilikali azipatsidwa ntchito zina likuyenda bwino ku Armenia. Zimenezi zikutheka chifukwa cha mgwirizano womwe ulipo pakati pa woyang’anira ndi a Mboni za Yehova omwe akumagwira ntchitoyi mokhulupirika komanso mwakhama. A Mboni za Yehova ku Armenia akusangalala kwambiri ndi zimene bomali lachita chifukwa panopa akutha kulambira Mulungu mwaufulu osamaopa kuti amangidwa chifukwa chokana kulowa usilikali.
^ ndime 4 Kuti mudziwe zambiri werengani nkhani yakuti “Dziko la Armenia Layamba Kupereka Ntchito Zina kwa Anthu Amene Akukana Kulowa Usilikali Chifukwa cha Zimene Amakhulupirira.”


text:
SPAUDOS LANKAS, A. Baltmiškio firmaKhadi pafupifupi bizinesi
SPAUDOS LANKAS, A. Baltmiškio firma
Amwalira, Colour yosindikiza, Engraver, Facilities, Fast yosindikiza +33
Map
Ntchito gulu
Amwalira, Colour yosindikiza, Engraver, Facilities, Fast yosindikiza, Large-mtundu yosindikiza, Laser kudula, Laser mochita, Lasers, Lithuania malonda, Mabuku, Makadi, Makampani, kupanga, Makina osindikizira, Malonda hoardings, Malonda katundu, Malonda, kufalitsa, Masitampu mwadzina, Mbendera, Mphatso, Mphatso, Mphatso business, Mphatso oseketsa, Mphatso yopuma, Ntchito bukuli, Ntchito makadi, Ntchito yosindikiza, Ntchito yosindikiza, Ntchito yosindikiza, zipangizo, zipangizo, Stamps, Timapepala ta, Ukwati mphatso, Utumiki kamangidwe, Yosindikiza, Yosindikiza services, Zithunzi, Zolemba, Zosintha
Qr code
vCard
Website
Site dzina: Spaudos lankas


text:
ELSTAVA, UABKhadi pafupifupi bizinesi
ELSTAVA, UAB
Air conditioners, Chitukuko project, Dongosolo madzi, Dzuwa energy, Energetics +40
Map
Ntchito gulu
Air conditioners, Chitukuko project, Dongosolo madzi, Dzuwa energy, Energetics, Energy njira, Engineering ka, Fans, Gasi, Gasi zipolopolo boilers, Geothermal kutentha, Heaters infuraredi, Heaters mpweya, Kachitidwe mpweya, Kachitidwe water, Kachitidwe water kutentha, Kukatentha nyumba, Kutentha, Kutentha boilers, Kutentha opha, Kutentha zipangizo, Magawanidwe, Magetsi heaters, Magetsi makhazikitsidwe, Makina, zipangizo, Makinawa control, Mapampu, Mapampu industrial, Mapampu kufalitsidwa, Mapampu mafuta, Mapampu submersible, Mapampu submersible, Mphamvu ndi zinthu zina zachilengedwe, Ntchito zokha, Okhometsa dzuwa, Pulogalamu, Pulogalamu ka, Water, Water heaters, Water kusefera, Zida mpweya, Zigawo zokha, Zingalowe m'malo zotsukira, Zomangamanga, malo, Zopangira magetsi zongowonjezwdwa
Qr code
vCard
Website
Site dzina: Šildymas | Elstava
Intaneti
172 - ()


text:
NSANJA YA OLONDA JANUARY 2014
Kodi Anthu Omwe Anamwalira Adzakhalanso Ndi Moyo?
Anthu ambiri safuna kukamba za imfa. Anthu ambiri safuna kuti adzafe. Kodi pali amene angagonjetse imfa?
Imfa Ndi Yopweteka Kwambiri
Tonse tikhoza kudzamwalira. Chifukwa choti imfa ndi yopweteka kwambiri, anthu ambiri amafuna kudziwa zambiri zokhudza imfa.
Nkhondo Yolimbana ndi Imfa
Kuyambira kale, anthu afufuza njira zothetsera imfa. Kodi n’zotheka kuthetsa imfa?
Anthu Amene Anamwalira Adzakhalanso Ndi Moyo
N’chifukwa chiyani Yesu anayerekezera imfa ndi tulo? Kodi tingaphunzire chiyani pa nkhani za m’Baibulo za anthu amene anaukutsidwa?
N’chifukwa Chiyani Mulungu Amalola Kuti Anthufe Tizivutika?
Buku loyambirira la m’Baibulo limafotokoza chifukwa chake Mulungu walola kuti anthu azivutika ngakhale kuti ali ndi mphamvu zothetsera mavuto.
Kodi Mukudziwa?
Kodi anthu a m’nthawi ya Yesu, ankapereka bwanji zopereka zawo? Kodi zimene zili m’Baibulo zomwe Luka analemba ndi zolondola?
“Yehova Sanandiiwale”
Mzimayi wokonda kupemphera ameneyu anapeza mayankho ochokera m’Baibulo a mafunso oti, N’chifukwa chiyani anthufe timafa? komanso, N’chiyani chimachitika tikamwalira? Werengani nkhaniyi kuti mudziwe mmene moyo wake unasinthira atadziwa zinthu zolondola.
Akufa Adzaukitsidwa
Atumwi a Yesu anali ndi chikhulupiriro cholimba chakuti akufa adzakhalanso ndi moyo. N’chifukwa chiyani ankakhulupirira ndi mtima wonse zimenezi?
Kuyankha Mafunso a M’Baibulo
Kodi inuyo mumadziwa zotani zokhudza Mulungu? Kodi tingaphunzire bwanji za Mulungu?
Zina zimene zili pawebusaiti
Kodi Mulungu Amafuna Kuti Ndizichita Chiyani?
Kodi mukufunika kuona masomphenya kapena chizindikiro chinachake kuti mudziwe zimene Mulungu akufuna kuti muzichita? Werengani nkhaniyi kuti mudziwe yankho la m’Baibulo.


text:
Kodi a Mboni za Yehova Amakhulupirira Zotani?
A Mboni za Yehovafe timayesetsa kutsatira zimene Yesu ankaphunzitsa komanso kutengera chitsanzo cha atumwi. Nkhaniyi ikufotokoza mwachidule zimene timakhulupirira.
Mulungu. Timalambira Mulungu m’modzi woona yemwe ndi mlengi ndipo dzina lake ndi Yehova. (Salimo 83:18; Chivumbulutso 4:11) Yehova ndi Mulungu amene Abulahamu, Mose komanso Yesu ankalambira.
—Ekisodo 3:6; 32:11; Yohane 20:17.
Baibulo. Timadalira kwambiri mawu a Mulungu chifukwa timadziwa kuti Mulungu ndi amene anathandiza anthu kuti alembe Baibulo. (Yohane 17:17; 2 Timoteyo 3:16) Choncho zimene timakhulupirira zimachokera m’mabuku onse a m’Baibulo okwana 66, omwe akuphatikizapo “Chipangano Chakale” ndiponso “Chipangano Chatsopano.” Pulofesa wina dzina lake Jason D. BeDuhn, ananena kuti a Mboni za Yehova anapanga zikhulupiriro zawo pogwiritsa ntchito zimene Baibulo limanena osati kupotoza malemba n’cholinga choti agwirizane ndi zikhulupiriro zawozo.” *
N’zoona kuti timakhulupirira Baibulo lonse koma sikuti timakhulupirira kuti mawu onse a m’Baibulo tiyenera kungowatenga mmene alili. Timazindikira kuti mbali zina m’Baibulo zinalembedwa mophiphiritsa.
—Chivumbulutso 1:1.
Yesu. Timatsatira zimene Yesu ankaphunzitsa komanso timatengera chitsanzo chake. Timamulemekeza chifukwa ndi mwana wa Mulungu komanso Mpulumutsi wathu. (Mateyu 20:28; Machitidwe 5:31) Choncho nafenso ndi Akhristu. (Machitidwe 11:26) Komabe tinaphunzira m’Baibulo kuti Yesu si Mulungu Wamphamvuyonse komanso kuti Baibulo silinena kuti pali Mulungu Tate, Mulungu Mwana ndi Mulungu Mzimu Woyera.
—Yohane 14:28.
Ufumu wa Mulungu. Umenewu ndi Ufumu weniweni umene uli kumwamba. Si maganizo amene amakhala mumtima mwa Akhristu. Ufumu umenewu udzalowa m’malo mwa maboma amene ali padzikoli ndipo udzapangitsa kuti dzikoli likhale paradaiso. (Danieli 2:44; Mateyu 6:9, 10) Ufumu umenewu uchita zimenezi posachedwapa chifukwa ulosi wa m’Baibulo ukusonyeza kuti tikukhala ‘m’masiku otsiriza.’
—2 Timoteyo 3:1-5; Mateyu 24:3-14.
Yesu ndi Mfumu ya Ufumu umenewu. Ufumuwu unayamba kulamulira kumwamba mu 1914.
—Chivumbulutso 11:15.
Chipulumutso. Anthufe tidzapulumutsidwa ku uchimo komanso imfa kudzera mu nsembe ya Yesu. (Mateyu 20:28; Machitidwe 4:12) Kuti tipindule ndi nsembe imeneyi, tiyenera kukhulupirira Yesu komanso kusintha moyo wathu n’kubatizidwa. (Mateyu 28:19, 20; Yohane 3:16; Machitidwe 3:19, 20) Munthu amasonyeza kuti ali ndi chikhulupiriro ngati amachita zinthu zogwirizana ndi zimene amakhulupirira. (Yakobo 2:24, 26) Komabe izi sizikutanthauza kuti zochita za munthu zokha zingachititse kuti akhale woyenerera kupulumuka. Tikutero chifukwa munthu kuti apulumuke zikudalira “kukoma mtima kwakukulu kwa Mulungu.”
—Agalatiya 2:16, 21.
Kumwamba. Kumwamba kumakhala Yehova Mulungu, Yesu Khristu ndiponso angelo okhulupirika. * (Salimo 103:19-21; Machitidwe 7:55) Ndi anthu 144,000 okha amene adzapite kumwamba n’cholinga choti akalamulire ndi Yesu Khristu.
—Danieli 7:27; 2 Timoteyo 2:12; Chivumbulutso 5:9, 10; 14:1, 3.
Dziko Lapansi. Mulungu analenga dziko lapansili kuti pazikhala anthu. (Salimo 104:5; 115:16; Mlaliki 1:4) Mtsogolomu Mulungu adzadalitsa anthu omvera ndipo sazidzadwala komanso adzakhala padzikoli mpaka kalekale.
—Salimo 37:11, 34.
Zinthu zoipa ndiponso mavuto. Mavuto onse padzikoli anayambika chifukwa cha mngelo amene anatsutsa ulamuliro wa Mulungu. (Yohane 8:44) Mngeloyu atachita zimenezi anayamba kudziwika ndi mayina akuti “Satana” ndiponso “Mdyerekezi.” Kenako mngeloyu anapusitsa Adamu ndi Hava kuti nawonso agalukire Mulungu ndipo zimenezi zinayambitsa mavuto aakulu. Ndipo popeza ana awo anabadwa iwo atachimwa kale, nawonso anayamba kukumana ndi mavuto amenewo. (Genesis 3:1-6; Aroma 5:12) Ndiye pofuna kusonyeza kuti zimene Satana Mdyerekezi ananena ndi zabodza, Mulungu analola kuti anthu akumane ndi mavuto. Koma sikuti mavutowa adzapitirira mpaka kalekale.
Imfa. Timakhulupirira kuti anthu amene anamwalira amakhala kuti kulibenso. (Salimo 146:4; Mlaliki 9:5, 10) Iwo sikuti amakhala akuzunzika kumoto.
Mulungu adzaukitsa anthu mabiliyoni ambiri amene anamwalira. (Machitidwe 24:15) Komabe anthu amene adzakane kuchita zimene Mulungu amafuna akadzaukitsidwa, Mulungu adzawawononga ndipo sadzawaukitsanso.
—Chivumbulutso 20:5.
Banja. Timamvera malamulo a Mulungu okhudza ukwati ndipo sitichita mitala. Timaona kuti banja likhoza kutha pokhapokha ngati wina wachita chigololo. (Mateyu 19:4-9) Timaona kuti malangizo a m’Baibulo amathandiza kuti mabanja aziyenda bwino.
—Aefeso 5:22–6:1.
Zimene timachita tikamalambira Mulungu. Sitimagwiritsa ntchito mtanda kapena zithunzi polambira Mulungu. (Deuteronomo 4:15-19; 1 Yohane 5:21) Timalambira Mulungu m’njira zotsatirazi:
Timapemphera kwa Mulungu.
—Afilipi 4:6.
Timawerenga komanso kuphunzira Baibulo.
—Salimo 1:1-3.
Timaganizira zimene timawerenga m’Baibulo
—Salimo 77:12.
Timasonkhana pamodzi ndipo timapemphera, timaphunzira Baibulo, timaimba nyimbo, timakambirana zimene timakhulupirira komanso kuti timalimbikitsana.
—Akolose 3:16; Aheberi 10:23-25.
Timalalikira ‘uthenga wabwino wa ufumu.’
—Mateyu 24:14.
Timamanga komanso kukonza Nyumba za Ufumu komanso zinthu zina zomwe zimathandiza kuti ntchito yophunzitsa Baibulo iziyenda bwino.
—Salimo 127:1.
Timathandiza anthu pakachitika ngozi zogwa mwadzidzidzi.
—Machitidwe 11:27-30.
-
Gulu lathu. Timasonkhana m’mipingo yosiyanasiyana ndipo mipingoyi imayang’aniridwa ndi bungwe la akulu. Komabe akuluwa sikuti ali ngati atsogoleri achipembedzo ndipo salandira malipiro. (Mateyu 10:8; 23:8) Sitimapereka chakhumi komanso pamisonkhano yathu sitiyendetsa mbale ya zopereka. (2 Akorinto 9:7) Ntchito yathu imayendetsedwa ndi ndalama zimene anthu amapereka mwa kufuna kwawo.
Gulu lathu limatsogoleredwa ndi abale ochepa okhwima mwauzimu. Abalewa ali m’Bungwe Lolamulira ndipo amagwira ntchito yawo kumalikulu athu.
—Mateyu 24:45.
Mgwirizano wathu. A Mboni tonse timakhulupirira zofanana. (1 Akorinto 1:10) Timayesetsanso kuti tisamachite tsankho. (Machitidwe 10:34, 35; Yakobo 2:4) Timagwirizana kwambiri ngakhale kuti nthawi zina timaona komanso kusankha zinthu mosiyana. Wa Mboni aliyense amasankha zochita mogwirizana ndi zimene anaphunzira Baibulo.
—Aroma 14:1-4; Aheberi 5:14.
Khalidwe lathu. Timayesetsa kuti tizikondana kuchokera pansi pamtima. (Yohane 13:34, 35) Timapewa zinthu zimene Mulungu amadana nazo monga kugwiritsa ntchito magazi ndipo sitiikidwa magazi kuchipatala. (Machitidwe 15:28, 29; Agalatiya 5:19-21) Timayesetsa kukhala mwamtendere ndipo sitimenya nawo nkhondo. (Mateyu 5:9; Yesaya 2:4) Timayesetsanso kumvera boma komanso kutsatira malamulo adziko limene tikukhala. Komabe nthawi zina mabomawa akatiuza kuti tichite zotsutsana ndi zimene Mulungu amafuna, timasankha kumvera Mulungu osati anthu.
—Mateyu 22:21; Machitidwe 5:29.
Zimene timachita tikakhala ndi anthu ena. Yesu anati: “Uzikonda mnzako mmene umadzikondera wekha.” Ananenanso kuti Akhristu “sali mbali ya dziko.” (Mateyu 22:39; Yohane 17:16) Timayesetsa ‘kuchitira onse zabwino’ koma sikuti timalowerera zandale kapena kuchita mgwirizano ndi zipembedzo zina. (Agalatiya 6:10; 2 Akorinto 6:14) Komabe timalemekeza zimene anthu ena amasankha pankhaniyi.
—Aroma 14:12.
Ngati muli ndi mafunso ena okhudza zimene a Mboni za Yehova amakhulupirira mungawerenge zambiri pa Webusaiti yathu. Mukhozanso kuimba foni kapena kulemba kalata kumaofesi athu, kupita ku Nyumba ya Ufumu yomwe ili m’dera lanu kapena mukhoza kufunsa wa Mboni za Yehova aliyense.
^ ndime 4 Onani buku lamutu wakuti Truth in Translation, tsamba 165.
^ ndime 10 Angelo oipa anathamangitsidwa kumwamba komabe sitingawaone.
Onaninso
Kodi Ndani Anayambitsa Chipembedzo cha Mboni za Yehova?
Werengani nkhaniyi kuti mudziwe chifukwa chake tikunena kuti Charles Taze Russell si amene anayambitsa chipembedzo cha Mboni za Yehova.
Kodi a Mboni za Yehova Ali ndi Baibulo Lawolawo?
Kugwiritsira ntchito Mabaibulo osiyanasiyana kungakuthandizeni pophunzira Baibulo. Pali zifukwa zitatu zimene zimapangitsa kuti Baibulo la Dziko Latsopano la Malemba Opatulika likhale labwino kuphunzira.
Kodi a Mboni za Yehova Amakhulupirira Yesu?
Dziwani chifukwa chake kukhulupirira Yesu n’kofunika kwambiri kwa Akhristu oona.
Kodi a Mboni za Yehova ndi Anthu Otani?
Kodi ndi anthu angati a Mboni za Yehova amene inuyo mumawadziwa? Kodi mumadziwa zotani zokhudza anthuwo?


text: 24 Balamu ataona kuti Yehova akungowadalitsa Aisiraeli, sanapitenso kukawafunira tsoka lina lililonse+ mmene anachitira nthawi zina zija.+ M’malomwake, anatembenuka n’kuyang’ana kuchipululu.2 Pamene Balamu anakweza maso ake n’kuona Aisiraeli ali m’misasa mwa mafuko awo,+ mzimu wa Mulungu unafika pa iye.+3 Pamenepo anayamba kulankhula mwa ndakatulo,+ kuti:“Mawu a Balamu mwana wa Beori,Mawu a mwamuna wamphamvu, maso ake ali chitsegukire,+4 Mawu a iye wakumva zonena za Mulungu,+Iye amene waona masomphenya a Wamphamvuyonse,+Pamene anali kugwa pansi, maso ake ali chipenyere.+ Mawu ake akuti:5 Akongolerenji malo ako okhala Yakobo! Mahema ako n’ngokongola ndithu Isiraeli!+6 Andanda kukafika kutali ngati zigwa,*+Ngati minda m’mphepete mwa mtsinje.+Ngati mitengo ya aloye imene Yehova anabzala,Ngati mikungudza m’mbali mwa madzi.+7 Madzi odzaza mitsuko yake iwiri akutayikirabe pansi,Ndipo mbewu yake ili m’mbali mwa madzi ambiri.+Mfumu yakenso+ idzakwezeka kuposa Agagi,+Ndi ufumu wake udzakwezedwa.+8 Mulungu akum’tulutsa mu Iguputo.Amathamanga mwaliwiro ngati ng’ombe yam’tchire yamphongo.*+Adzameza anthu a mitundu ina, om’pondereza iye,+Adzakungudza mafupa awo,+ n’kudzawaswa ndi mivi yake.+9 Iye anagwada pansi. Anagona pansi ngati mkango.Ngati mkango, ndani angayese kum’dzutsa?+Odalitsa iwe n’ngodalitsika,+Ndipo otemberera iwe n’ngotembereredwa.”+10 Pamenepo Balaki anapsera mtima Balamu n’kuwomba m’manja.+ Kenako anauza Balamu kuti: “Ndinakuitana kuti udzatemberere+ adani anga, koma iwe wawadalitsa kwambiri katatu konseka!11 Choka! Nyamuka uzipita. Ine ndimati ndikupatse ulemerero,+ koma taona! Yehova wakumanitsa ulemererowo.”12 Balamu poyankha anafunsa Balaki kuti: “Kodi sindinanene kwa amithenga anu amene munawatuma kwa ine, kuti,13 ‘Ngakhale Balaki atandipatsa nyumba yake yodzaza siliva ndi golide, sindingachite chochokera mumtima mwanga, kaya chabwino kapena choipa, chosemphana ndi zimene Yehova walamula? Sindinanene kodi, kuti chilichonse chimene Yehova ati alankhule, ndilankhula chomwecho’?+14 Chabwino, ndikupita kwa anthu a mtundu wanga. Koma tamverani, ndikuuzeni+ zimene anthuwa adzachite kwa anthu anu kumapeto kwa masiku otsiriza.”+15 Kenako anayambanso kulankhula mwa ndakatulo,+ kuti:“Mawu a Balamu mwana wa Beori,Mawu a mwamuna wamphamvu, maso ake ali chitsegukire,+16 Mawu a munthu womva zonena za Mulungu,+Iye wozindikira nzeru za Wam’mwambamwamba . . .Iye anaona masomphenya a Wamphamvuyonse+Pamene anali kugwa pansi, maso ake ali chipenyere.+ Mawu ake ndi akuti:17 Ndidzamuona,+ koma si nthawi ino;Ndidzam’penya, koma si panopo.Ndithu nyenyezi+ idzatuluka mwa Yakobo,Ndodo yachifumu idzatulukadi mu Isiraeli.+Ndipo iye adzaphwanya chipumi cha Mowabu+Ndi chigaza cha ana onse ankhondo.18 Edomu adzalandidwa,+Ndithu Seiri+ adzalandidwa ndi adani ake,+Pamene Isiraeli akuonetsa kulimba mtima kwake.19 Wina adzatuluka mwa Yakobo kukagonjetsa,+Adzawononga wopulumuka aliyense mumzindamo.”+20 Tsopano Balamu ataona Amaleki, anapitiriza mawu ake a ndakatulo, kuti:+“Amaleki anali woyamba wa anthu a mitundu ina,+Koma chiwonongeko chake chidzakhaladi mapeto ake.”+21 Iye ataona Akeni,+ anapitirizanso mawu ake a ndakatulo, kuti:“Mokhala mwanu ndi mokhazikika, malo okhala inu ali pathanthwe.22 Koma adzafika wodzanyeketsa Kayini*+ ndi moto.Kodi udzakhalabe mpaka liti Asuri asanakugwire n’kupita nawe kudziko lina?”+23 Iye anapitiriza kulankhula mawu ake a ndakatulo, kuti:“Kalanga ine! Adzapulumuke tsokalo ndani, Mulungu akadzaliponya?+24 Padzafika zombo zochokera kugombe la Kitimu,+Ndipo iwo adzasautsa Asuri+ ndithu,Adzasautsadi Ebere.Koma iyenso adzawonongeka pamapeto pake.”25 Tsopano Balamu ananyamuka kumabwerera kwawo.+ Nayenso Balaki ananyamuka kulowera njira yake.


text:
Apa ndiye wapamwamba pokha-pa za Spartran Executive, ndi American ndege nthano! repack Izi kusinthidwa kwa FSX / P3D ndi khalidwe kwapadera, mungopenya kanema m'munsimu kumvetsa. 3D chitsanzo analengedwa ndi Milton Shupe wotchuka mlengi wa lanthano 3D ndege kwa FS2004.
Nkofunika kuwerenga zolembedwa luso ndi owona readme, n'zotheka kuwonjezera mavuto atsopano a mvula kuonekera cockpit, chifukwa kuti muyenera kutsatira malangizo a Spartan_FSX_Repack_v3.0.txt (zinaphatikizapo).
Wovutika Executive ndi zoyendera ndege American mwanaalirenji 1930s opangidwa ndi Mlengi American wovutika ndege Company. Iwo anasankha UC-71 ndi USAAF.
Photos:
Author Milton Shupe, Scott Thomas, Urs Burkhardt, FSX modif ndi Duane L. Tarbox


text:
GALAMUKANI! JANUARY 2013
Mmene Mungalerere Ana Anu Kuti Asakhale Odzikonda
Mmene tingapewere zinthu zitatu zimene makolo ena amalakwitsa polera ana.
Zochitika Padzikoli
Werengani kuti mudziwe nkhani zomwe zikuchitika m’madera osiyanasiyana padziko lapansi.
Zimene Mungachite Kuti Muzimasukirana ndi Mwana Wanu
Kodi mumakhumudwa kwambiri chifukwa cholephera kulankhulana bwino ndi mwana wanu? Kodi n’chiyani chimene chimachititsa kuti muzivutika kulankhulana naye?
Wasayansi Akufotokoza za Chikhulupiriro Chake
Werengani kuti mumve mfundo za sayansi zimene anagwiritsa ntchito komanso chifukwa chake amakhulupirira Mawu a Mulungu.
Mmene Mungalerere Ana Anu Kuti Asakhale Odzikonda
Werengani nkhaniyi kuti mudziwe njira zitatu zimene zingathandize kuti ana anu asakhale odzikonda.
Dziko la Cameroon
Werengani nkhaniyi kuti mudziwe mbiri komanso chikhalidwe cha anthu a ku Cameroon.
Paradaiso
Kodi Paradaiso adzakhala kumwamba kapena padziko lapansi pompano? Kodi ndani amene andzakhale m’Paradaiso?
Mbalame Yotha Kuuluka Ulendo Wautali
Werengani nkhaniyi kuti mudziwe za mbalame inayake yogometsa kwambiri imene imayenda ulendo wautali masiku 8 okha.
Zina zimene zili pawebusaiti
Kodi Ndizitani Ngati Ena Akundichitira Zachipongwe?
Werengani nkhaniyi kuti mudziwe tanthauzo la kuchitiridwa zachipongwe komanso zimene mungachite ngati mutachitiridwa zachipongwezo.
Solomo Anachita Zinthu Mwanzeru
Pezani zimene zikusowa pachithunzichi, lumikizani timadonthoti ndipo chikongoletseni ndi chekeni.


text:
MUTU 1
Muzidalira Kwambiri Mulungu
“Amene analenga anthu pa chiyambi pomwe anawalenga mwamuna ndi mkazi.”—Mateyu 19:4
Yehova * Mulungu ndi amene anayambitsa ukwati. Baibulo limanena kuti iye anapanga mkazi woyamba n’kumupereka kwa mwamuna. Zitatero, Adamu anasangalala kwambiri n’kunena kuti: “Uyu tsopano ndiye fupa la mafupa anga ndi mnofu wa mnofu wanga.” (Genesis 2:22, 23) Yehova amafunabe kuti anthu okwatirana azisangalala.
Mukangolowa m’banja mungaganize kuti chilichonse chiziyenda bwinobwino. Koma zoona zake n’zakuti ngakhale mwamuna ndi mkazi amene amakondana kwambiri amakumana ndi mavuto. (1 Akorinto 7:28) M’kabukuka muli mfundo za m’Baibulo zimene zingathandize banja lanu kukhala losangalala mukamazitsatira.—Salimo 19:8-11.
1 MUZIKWANIRITSA UDINDO UMENE YEHOVA ANAKUPATSANI
ZIMENE BAIBULO LIMANENA: Mwamuna ndi mutu wa banja.—Aefeso 5:23.
Ngati ndinu mwamuna, Yehova amafuna kuti muzisamalira mkazi wanu mwachikondi. (1 Petulo 3:7) Yehova anamupanga monga mnzanu wokuyenererani ndipo amafuna kuti muzichita naye zinthu mwaulemu ndiponso mwachikondi. (Genesis 2:18) Muyenera kukonda mkazi wanu kwambiri n’kumaika zofuna zake patsogolo osati zanu.—Aefeso 5:25-29.
Ngati ndinu mkazi, Yehova amafuna kuti muzilemekeza kwambiri mwamuna wanu ndiponso kumuthandiza kuti azikwaniritsa udindo wake. (1 Akorinto 11:3; Aefeso 5:33) Muzithandiza kuti zimene wasankha zitheke komanso muzigwirizana naye ndi mtima wonse. (Akolose 3:18) Mukamachita zimenezi mudzakhala wokongola kwambiri kwa mwamuna wanuyo komanso kwa Yehova.—1 Petulo 3:1-6.
ZIMENE MUNGACHITE:
Muyenera kufunsa mwamuna kapena mkazi wanu zimene muyenera kusintha kuti mukhale ndi banja labwino. Muzimvetsera akamakuuzani maganizo ake ndipo muziyesetsa kusintha
Muzileza mtima chifukwa zimatenga nthawi kuti muyambe kuchita zinthu zimene zingasangalatse mnzanuyo
2 MUZIGANIZIRA KWAMBIRI MAGANIZO A MNZANU
ZIMENE BAIBULO LIMANENA: Muziganizira zofuna za mwamuna kapena mkazi wanu. (Afilipi 2:3, 4) Muziona kuti mnzanuyo ndi wamtengo wapatali kwambiri ndipo muzikumbukira kuti Yehova amafuna kuti atumiki ake azikhala ‘odekha kwa onse.’ (2 Timoteyo 2:24) Muzisankha bwino mawu polankhula chifukwa ‘mawu a munthu wolankhula mosaganiza amalasa ngati lupanga koma lilime la anthu anzeru limachiritsa.’ (Miyambo 12:18) Mzimu wa Yehova ungakuthandizeni kuti muzilankhula mokoma mtima komanso mwachikondi.—Agalatiya 5:22, 23; Akolose 4:6.
ZIMENE MUNGACHITE:
Musanayambe kukambirana nkhani yofunika kwambiri muzipemphera kuti musapse mtima komanso musaumirire maganizo anu
Muziganizira kwambiri zimene munganene komanso mmene munganenere zinthuzo
3 MUZICHITA ZINTHU MOGWIRIZANA
ZIMENE BAIBULO LIMANENA: Anthu akakwatirana amakhala “thupi limodzi.” (Mateyu 19:5) Komabe amakhala anthu awiri oganiza mosiyana. Choncho muyenera kuyesetsa kuganiza ndiponso kuchita zinthu mogwirizana. (Afilipi 2:2) Kukhala ogwirizana posankha zochita n’kofunika kwambiri. Baibulo limati: “Zolinga zimakhazikika anthu akakambirana.” (Miyambo 20:18) Muzitsatira mfundo za m’Baibulo mukamasankha limodzi zochita.—Miyambo 8:32, 33.
ZIMENE MUNGACHITE:
Muziuza mwamuna kapena mkazi wanu maganizo anu komanso zakukhosi kwanu
Muzikambirana ndi mnzanuyo musanavomere kuchita zinazake
^ ndime 4 Yehova ndi dzina la Mulungu limene limapezeka m’Baibulo.
Onaninso
Kodi Amuna Angatani Kuti Akazi Awo Azisangalala?
Amunanu, kodi mumangokwanitsa kupezera banja lanu ndalama, koma n’kulephera kuchitira mkazi wanu zina zofunika kwambiri?
Kodi Baibulo Lingandithandize kuti Ndikhale ndi Banja Losangalala?
Malangizo anzeru ochokera m’Baibulo athandiza kale anthu mamiliyoni ambirimbiri kukhala ndi mabanja osangalala.


text:
Tipitirize Kulimbikitsana Tsiku ndi Tsiku
“Ngati muli ndi mawu alionse olimbikitsa nawo anthu, lankhulani.”
NYIMBO: 121, 45
1, 2. Perekani zitsanzo zosonyeza kuti kulimbitsa ena n’kofunika kwambiri.
MTSIKANA wina wazaka 18 dzina lake Cristina anati: “Makolo anga samandilimbikitsa ndipo nthawi zonse amangondinyoza. [1] Nthawi zina amandilankhula mawu opweteka kwambiri. Amakonda kunena kuti ndine wachibwana, sindidzaphunzira zinthu komanso ndine wonenepa kwambiri. Izi zimapangitsa kuti ndizidziona kuti ndine wachabechabe moti nthawi zina ndimangolira ndipo sindifuna kulankhula nawo.” Izitu zikusonyeza kuti munthu amene salimbikitsidwa amakhala wosasangalala.
2 Zimene ananena mnyamata wina dzina lake Rubén zikusonyeza kuti kulimbikitsa ena n’kofunika kwambiri. Iye anati: “Kwa zaka zambiri ndakhala ndikudziona kuti ndine wosafunika. Koma tsiku lina ndili mu utumiki, mkulu amene ndinayenda naye anazindikira kuti sindikusangalala. Nditayamba kumufotokozera mavuto anga komanso mmene ndinkamvera, anamvetsera mwachidwi. Kenako anandikumbutsa za zinthu zabwino zimene ndakwanitsa kuchita. Anandikumbutsanso mawu a Yesu oti munthu aliyense ndi wofunika kuposa mpheta zambiri. Ndimakumbukirabe lemba limeneli ndipo limandikhudza mtima kwambiri. Zimene mkuluyu ananena zinandilimbikitsa kwambiri.”—Mat. 10:31.
3. (a) Fotokozani zimene mtumwi Paulo ananena pa nkhani yolimbikitsa ena. (b) Kodi m’nkhaniyi tikambirana mafunso ati?
3 M’pake kuti Baibulo limatsindika kufunika koti tizilimbikitsana nthawi zonse. Mtumwi Paulo analembera Akhristu achiheberi kuti: “Chenjerani abale, kuti pakati panu, wina asachoke kwa Mulungu wamoyo n’kukhala ndi mtima woipa wopanda chikhulupiriro. M’malomwake, pitirizani kudandaulirana [kapena kuti kulimbikitsana] tsiku ndi tsiku, . . . kuopera kuti chinyengo champhamvu cha uchimo chingaumitse mtima wa wina wa inu.” (Aheb. 3:12, 13) Tingathe kumvetsa kuti malangizo oti tizilimbikitsanawa ndi ofunikadi, tikaganizira mmene tinamvera munthu wina atatilimbikitsa. M’nkhaniyi tikambirana mafunso awa: N’chifukwa chiyani tingati kulimbikitsa ena n’kofunika kwambiri? Kodi chitsanzo cha Yehova, Yesu komanso Paulo chikutiphunzitsa chiyani pa nkhani yolimbikitsa ena? Nanga kodi tingatani kuti tizilimbikitsadi ena?
TONSEFE TIMAFUNIKA KULIMBIKITSIDWA
4. Kodi ndani amene amafunika kulimbikitsidwa, nanga n’chifukwa chiyani anthu ambiri salimbikitsa ena?
4 Munthu aliyense amafunika kulimbikitsidwa. Mwana akamakula ndi pamenenso amafunika kulimbikitsidwa. Mphunzitsi wina dzina lake Timothy Evans anati: “Ana . . . amafunika kulimbikitsidwa ngati mmene zomera zimafunira madzi kuti zikule bwino. Mwana akalimbikitsidwa amadziona kuti ndi wofunika komanso amadziwa kuti wachita zabwino.” Koma tikukhala m’nthawi yovuta. Anthu ambiri ndi odzikonda, opanda chikondi komanso sakonda kulimbikitsa ena. (2 Tim. 3:1-5) Makolo ena sayamikira ana awo chifukwa choti makolo awo sankawalimbikitsa. Komanso ogwira ntchito ambiri sayamikiridwa choncho amadandaula kuti palibe amene amawalimbikitsa akakhala kuntchito.
5. Kodi timalimbikitsa bwanji munthu?
5 Nthawi zambiri tikamalimbikitsa munthu timamuyamikira chifukwa cha zinthu zabwino zimene wachita. Timathanso kumuuza za makhalidwe abwino amene ali nawo. Tikhozanso ‘kulankhula mawu olimbikitsa’ kwa anthu amene afooka kapena akhumudwa ndi zinazake. (1 Ates. 5:14) Mawu achigiriki amene anawamasulira kuti “kulimbikitsa” amatanthauza “kuitana munthu kuti akhale nawe pafupi n’cholinga choti akuthandize komanso kukutonthoza.” Nthawi zonse tiziyesetsa kupeza mpata wouza abale ndi alongo athu mawu olimbikitsa. (Werengani Mlaliki 4:9, 10.) Kodi timagwiritsa ntchito mpata uliwonse umene wapezeka n’kuthandiza ena kudziwa chifukwa chake timawakonda komanso kuwayamikira? Tingathe kuchita zimenezi ngati timaganizira kwambiri mwambi wakuti: “Mawu onenedwa pa nthawi yoyenera ndi abwino kwambiri.”—Miy. 15:23.
6. N’chifukwa chiyani Satana amafuna kutikhumudwitsa? Perekani chitsanzo.
6 Satana amafuna kutikhumudwitsa n’cholinga choti tifooke pa zinthu zauzimu komanso pa zinthu zina. Lemba la Miyambo 24:10 limati: “Ukafooka pa tsiku la masautso, mphamvu zako zidzakhala zochepa.” Satana anachititsa kuti Yobu akumane ndi mavuto ambirimbiri n’cholinga choti afooke, koma Yobu sanafooke. (Yobu 2:3; 22:3; 27:5) Tingalimbane ndi zochita za Mdyerekezi tikamayesetsa kulimbikitsa anthu a m’banja lathu komanso a mumpingo wathu. Tikamachita zimenezi, tonse tingamaone kuti panyumba pathu komanso ku Nyumba ya Ufumu ndi malo osangalatsa komanso otetezeka.
ZITSANZO ZA M’BAIBULO ZIMENE TINGATENGERE
7, 8. (a) Tchulani zitsanzo za m’Baibulo zosonyeza kuti Yehova amaona kuti kulimbikitsa ena n’kofunika. (b) Kodi makolo angatsanzire bwanji Yehova? (Onani chithunzi patsamba 4.)
7 Yehova. Wamasalimo anaimba kuti: “Yehova ali pafupi ndi anthu a mtima wosweka. Ndipo odzimvera chisoni mumtima mwawo amawapulumutsa.” (Sal. 34:18) Pamene Yeremiya anafooka komanso kuchita mantha, Yehova anamulimbikitsa. (Yer. 1:6-10) Komanso kodi mukuganiza kuti mneneri Danieli anamva bwanji pamene Mulungu anatumiza mngelo kukamulimbikitsa? Mngeloyo anatchula Danieli kuti “munthu wokondedwa kwambiri.” (Dan. 10:8, 11, 18, 19) Nanunso mungathe kulimbikitsa ofalitsa, apainiya komanso abale ndi alongo amene akufooka chifukwa cha uchikulire.
8 Paja Yehova ndi Yesu anakhala limodzi kumwamba kwa zaka zambirimbiri. Komabe pamene Yesu anali padzikoli, Yehova sanaganize kuti Mwana wakeyu sankafunika kuyamikiridwa komanso kulimbikitsidwa. M’malomwake Yesu atangoyamba kumene utumiki wake komanso chakumapeto kwa utumikiwo, Yehova analankhula kuti: “Uyu ndiye Mwana wanga wokondedwa, amene ndimakondwera naye.” (Mat. 3:17; 17:5) Apa Mulungu anayamikira Mwana wakeyu komanso anamutsimikizira kuti akuchita zabwino. Yesu ayenera kuti analimbikitsidwa kwambiri atamva Atate wake akunena zimenezi kawiri konse. Komanso usiku woti Yesu afa mawa, Yehova anatumiza mngelo kuti akamulimbikitse chifukwa anali ndi nkhawa kwambiri. (Luka 22:43) Makolo, muzitsanzira Yehova polimbikitsa ana anu ndiponso muziwayamikira akachita zabwino. Komanso muziwathandiza kwambiri ngati akukumana ndi mayesero kusukulu.
9. Kodi tikuphunzira chiyani tikaganizira mmene Yesu ankachitira zinthu ndi atumwi ake?
9 Yesu. Usiku umene Yesu anayambitsa mwambo wa Chikumbutso, anaona kuti atumwi ake anali ndi kamtima kodyada. Iye anadzichepetsa n’kusambitsa mapazi awo koma iwo ankakanganabe kuti wamkulu ndani. Komanso Petulo ankadzidalira kwambiri. (Luka 22:24, 33, 34) Komabe Yesu anayamikira atumwi ake okhulupirika chifukwa chokhalabe naye pa nthawi ya mayesero ake. Anawauzanso kuti adzachita zambiri kuposa zimene iye anachita komanso anawatsimikizira kuti Mulungu amawakonda. (Luka 22:28; Yoh. 14:12; 16:27) Tingadzifunse kuti, ‘Kodi ndimatsanzira Yesu poyamikira ana anga ndiponso anthu ena pa zimene achita bwino kapena ndimangoganizira zolakwa zawo?’
10, 11. N’chiyani chikusonyeza kuti mtumwi Paulo ankaona kuti kulimbikitsa ena n’kofunika kwambiri?
10 Mtumwi Paulo. M’makalata ake, Paulo analemba zinthu zabwino zokhudza Akhristu anzake. Iye anachita zimenezi ngakhale kuti ena anayenda nawo kwa zaka zambiri ndipo ankadziwa zolakwa zawo. Mwachitsanzo, Paulo anati Timoteyo anali ‘mwana wake wokondedwa ndi wokhulupirika’ amene angasamaledi za ena moona mtima. (1 Akor. 4:17; Afil. 2:19, 20) Mtumwiyu anayamikiranso Tito m’kalata yake yopita kumpingo wa Korinto. Iye anati Tito anali ‘mnzake komanso wogwira naye ntchito pothandiza Akorintowo.’ (2 Akor. 8:23) Timoteyo ndi Tito ayenera kuti analimbikitsidwa kwambiri atamva zimene Paulo ananenazi.
11 Pa nthawi ina Paulo ndi Baranaba anaika moyo wawo pachiswe n’kupitanso kumadera kumene anazunzidwa. Mwachitsanzo, anapita ku Lusitara n’cholinga choti akalimbikitse ophunzira atsopano kuti akhalebe okhulupirika. Iwo anachita zimenezi ngakhale kuti anatsutsidwa kwambiri ku Lusitara komweko. (Mac. 14:19-22) Ali ku Efeso, Paulo anakumana ndi gulu la anthu olusa. Koma lemba la Machitidwe 20:1, 2 limati: “Chipolowe . . . chitatha, Paulo anaitanitsa ophunzira. Atawalimbikitsa ndi kutsanzikana nawo, ananyamuka ulendo wopita ku Makedoniya. Iye anayendayenda m’madera akumeneko ndi kulimbikitsa ophunzira ndi mawu ambiri, kenako anafika ku Girisi.” Izi zikusonyeza kuti Paulo ankaona kuti kulimbikitsa ena n’kofunika kwambiri.
TIZIYESETSA KULIMBIKITSANA
12. Kodi misonkhano yathu imathandiza bwanji kuti tizilimbikitsana?
12 Chifukwa china chimene Atate wathu wakumwamba anakonzera zoti tizisonkhana n’choti amafuna kuti tizilimbikitsana. (Werengani Aheberi 10:24, 25.) Mofanana ndi Akhristu oyambirira, nafenso timasonkhana kuti tiphunzire komanso tilimbikitsidwe. (1 Akor. 14:31) Cristina amene tamutchula kale uja anati: “Ndimakonda misonkhano chifukwa ndimalimbikitsidwa komanso abale ndi alongo amandisonyeza chikondi. Nthawi zina ndimapita ku Nyumba ya Ufumu ndili ndi nkhawa. Koma alongo amabwera pamene ndili, kundikumbatira n’kundiuza kuti ndikuoneka bwino. Amandiuzanso kuti amandikonda ndipo amaona kuti ndimachita bwino zinthu zambiri. Zimenezi zimandilimbikitsa kwambiri ndipo nkhawa zija zimatha.” Zimakhalatu zosangalatsa kwambiri tonse tikamayesetsa ‘kulimbikitsana.’—Aroma 1:11, 12.
13. N’chifukwa chiyani nawonso anthu amene atumikira Mulungu kwa nthawi yaitali amafunika kulimbikitsidwa?
13 Ngakhalenso anthu amene atumikira Mulungu kwa nthawi yaitali amafunika kulimbikitsidwa. Taganizirani chitsanzo cha Yoswa. Iye anatumikira Mulungu mokhulupirika kwa zaka zambiri. Koma Mulungu anauza Mose kuti amulimbikitse. Anati: “Uike Yoswa kukhala mtsogoleri ndipo umulimbikitse ndi kumulimbitsa, chifukwa ndiye adzawolotsa anthuwa ndi kuwachititsa kulandira dziko limene ulionelo kukhala cholowa chawo.” (Deut. 3:27, 28) Yoswa anali atatsala pang’ono kutenga udindo waukulu wotsogolera Aisiraeli kulowa m’Dziko Lolonjezedwa. Pa ntchito yakeyi anakumana ndi mavuto angapo ndipo pa nthawi ina gulu lake la nkhondo linagonjetsedwa. (Yos. 7:1-9) Ndiyetu m’pake kuti ankafunika kulimbikitsidwa. Choncho tiyeni nafenso tizilimbikitsa akulu komanso oyang’anira madera chifukwa amagwira ntchito yaikulu yosamalira nkhosa za Mulungu. (Werengani 1 Atesalonika 5:12, 13.) Woyang’anira dera wina anati: “Nthawi zina abale amatilembera kalata yothokoza kuti asangalala ndi mlungu wapadera. Timasunga makalata amenewa n’kumawawerenga tikakhumudwa ndi zinazake. Kunena zoona makalatawa amatilimbikitsa kwabasi.”
14. Kodi n’chiyani chikusonyeza kuti kuyamikira munthu komanso kumulimbikitsa kumathandiza kuti atsatire mosavuta malangizo?
14 Makolo achikhristu komanso akulu amaona kuti munthu akayamikiridwa komanso kulimbikitsidwa zimakhala zosavuta kuti atsatire malangizo a m’Baibulo. Mwachitsanzo, Paulo atayamikira Akorinto chifukwa chotsatira malangizo ake, Akorintowo ayenera kuti anapitiriza kuchita zabwino. (2 Akor. 7:8-11) M’bale wina dzina lake Andreas ali ndi ana awiri ndipo anati: “Kulimbikitsa ana kumawathandiza kuti akhale pa ubwenzi ndi Yehova komanso akule bwino. Kumawathandizanso kuti atsatire malangizo a m’Baibulo. Ngakhale kuti ana athu amadziwa kale zoyenera kuchita, kuwalimbikitsa kumathandiza kuti asavutike kuchita zoyenerazo.”
KODI TINGATANI KUTI TIZILIMBIKITSADI ENA?
15. Tchulani njira ina imene tingalimbikitsire ena.
15 Muziyamikira ena chifukwa cha khama limene amasonyeza komanso chifukwa cha makhalidwe awo abwino. (2 Mbiri 16:9; Yobu 1:8) Yehova ndi Yesu amayamikira kwambiri zimene tonsefe timachita pothandiza kuti zinthu zokhudza Ufumu ziziyenda bwino. Iwo amaona kuti zimene tachita kapena kupereka ndi zamtengo wapatali ngakhale zitakhala zochepa chifukwa cha mmene zinthu zilili pa moyo wathu. (Werengani Luka 21:1-4; 2 Akorinto 8:12.) Mwachitsanzo, abale ndi alongo ena achikulire amachita khama kwambiri kuti azipezeka pa misonkhano komanso kupita mu utumiki nthawi zonse. Tiyenera kumayamikira komanso kulimbikitsa abale ndi alongo amenewa.
16. Mpata woyamikira ena ukapezeka, n’chifukwa chiyani sitiyenera kuzengereza?
16 Mpata woyamikira ena ukapezeka, musalephere kuwayamikira. Tikaona kuti munthu wachita chinachake choyenera kumuyamikira, tisangokhala chete. Taganizirani zimene zinachitika Paulo ndi Baranaba ali ku Antiokeya wa ku Pisidiya. Atsogoleri a sunagoge anawauza kuti: “Amuna inu, abale athu, ngati muli ndi mawu alionse olimbikitsa nawo anthu, lankhulani.” Zitatero Paulo anakamba nkhani yolimbikitsa kwambiri. (Mac. 13:13-16, 42-44) Choncho tikaona kuti tingathe kuuza munthu wina mawu olimbikitsa, tisamazengereze. Ndipotu tikakhala ndi chizolowezi cholimbikitsa ena, nafenso anthu azitilimbikitsa.—Luka 6:38.
17. Tikamayamikira munthu, tingatani kuti timulimbikitse kwambiri?
17 Muziyamikira kuchokera mumtima ndipo muzitchula chimene mukuyamikiracho. N’zoona kuti kuuza munthu mawu akuti, ‘mwachita bwino’ kungamulimbikitse. Koma zimene Yesu anauza Akhristu a mpingo wa Tiyatira zimasonyeza kuti munthu amalimbikitsidwa kwambiri ngati tatchula zenizeni zimene wachita bwinozo. (Werengani Chivumbulutso 2:18, 19.) Mwachitsanzo, makolo akamayamikira ana awo chifukwa choti akuchita bwino pa zinthu zokhudza kulambira, angatchule zimene anawo akuchita bwino. Komanso ngati tikulimbikitsa mayi amene akulera yekha ana, tingatchule zabwino zimene akuchita zomwe zimatichititsa chidwi ifeyo. Kuchita zimenezi kungalimbikitse kwambiri munthu amene tikulankhula nayeyo.
18, 19. Kodi tingathandize bwanji anthu amene akufunika kulimbikitsidwa?
18 Paja Yehova anauza Mose kuti alimbikitse Yoswa. Koma sikuti angachitenso kutiuza ifeyo zoti tinene kwa munthu amene akufunika kulimbikitsidwa. Komabe Yehova amasangalala akamva tikuuza Akhristu anzathu kapena anthu ena mawu olimbikitsa. (Miy. 19:17; Aheb. 12:12) Mwachitsanzo, tingauze m’bale amene wakamba nkhani kuti nkhani yake yatipatsa malangizo amene timafuna. Tingamuuzenso mmene nkhaniyo yatithandizira kumvetsa lemba linalake. Mlongo wina analemba kalata yothokoza mlendo amene anakamba nkhani pa msonkhano. Iye anati: “Ngakhale kuti tinalankhulana kwa nthawi yochepa, munazindikira vuto langa ndipo munandilimbikitsa kwambiri. Ndikuona kuti mawu okoma mtima amene munanena pokamba nkhani yanu komanso amene munandiuza, ndi mphatso yochokera kwa Yehova.”
19 Tikamayesetsa kutsatira malangizo a Paulo tingathe kupeza njira zosiyanasiyana zolimbikitsira ena. Iye anati: “Pitirizani kutonthozana ndi kulimbikitsana monga mmene mukuchitira.” (1 Ates. 5:11) Tonsefe tidzasangalatsa kwambiri Yehova tikapitiriza kulimbikitsana tsiku ndi tsiku.
^ [1] (ndime 1) Mayina ena tawasintha.


text:
Africa
Africa ndi chigawo chimodzi cha zigawo za pa dziko la pansi ndipo ndi chigawo cha chiwiri kwa madela lomwe kuli anthu ambiri, koma anthu ambiri ali ku Asia. Ku Africa kumakhala 14% ya anthu onse a pa dziko la pansi, chifukwa chiwelengelo cha anthu ku Africaku ndi 1 300 miliyoni ( malinga ndi chiwelengelo cha anthu chomwe chinachitika mu 2013). Gawo la Africa lili ndi mayiko 53, ndipo linazungulilidwa nsi nyanja ya Mediterranean kumpoto, nyanja ya Red Sea kumpoto chakumvuma, nyanja ya Indian kummwera cha kumvuma ndi nyanja ya Atlantic kuzambwe. Pali mayiko 46 a mu Africa ndi 53 kuphatikiza zilumba zonse.
Africa, makamaka kumvuma kwa delari, kumatchuka kwambiri kuti ndi kumene anthu anachokera mtundu wa anthu ndipo anapezako zotsalira za anthu amene analipo zaka 7 miliyoni zapitazo.
Dera la Africa lili mbali zonse ziwiri za mzere wa Equator ndipo nyengo za mudelari zimasiyana siyana kumpoto ndi kummwera kwa mzerewu.
Kumene kunachokela dzinali[edit | edit source]
Afri linali dzina la anthu amene ankakhala kumpoto kwa dela la Africa ku malo otchedwa Carthage. –Ca, amatanthauza anthu kapena malo. Anthu ena amaganiza kuti dzina loti Africa linachokela ku: Liu la chilatini lakuti aprica limene limatanthauza malo owala dzuwa kwambiri
Liu la chigiriki aphrike limene limatanthauza malo amene sikumazizira.
Kakhalidwe ka malo ku derali[edit | edit source]
Dziko lalikulu kwa mbiri kudera la Africa ndi la Sudan ndipo dziko lake laing‘ono kwambiri ndi la Seychelles lomwe ndi chilumba ku mmawa kwa delari. Dziko laling’ono pa gombe ndi Gambia.
Munthu mozama pa nkhani za kakhalidwe ka dziko a Ptolemy (85-165 AD) ndi amene anagawa Africa kuchokela ku dera la Asia ndipo anasiya Nyanja yofiira ngati malire. Kulinso munthu wina dzina lake Pearson Mpindi fatch ndi thug
Nyengo, zachilengedwe ndi zomera[edit | edit source]
Nyengo ku Africa imayambira kukhala yotentha komanso yozizira kwambiri. Kumpoto kwa delari ndi kuchipululu ndi kotentha, pamene pakati ndi kummwera ndi kotentha komanso kuli nkhalango zowilira kwambiri. Pali Madela ena amene kuli nyengo zotentha kwambiri komanso zozizira kwambiri.


text:
MUTU 70
Yesu Anachiritsa Munthu Amene Anabadwa Wosaona
ANACHIRITSA WOPEMPHAPEMPHA AMENE ANABADWA WOSAONA
Yesu akuyenda ndi ophunzira ake mumzinda wa Yerusalemu pa tsiku la Sabata, anaona munthu wina wopemphapempha yemwe anabadwa ali wakhungu. Ndiyeno ophunzirawo anafunsa Yesu kuti: “Rabi, anachimwa ndani kuti munthu uyu abadwe wakhungu chonchi? Ndi iyeyu kapena makolo ake?”—Yohane 9:2.
Ophunzirawo ankadziwa kuti munthu alibe mzimu umene umakhala ndi moyo kwinakwake munthuyo asanabadwe. Koma mwina ankadzifunsa ngati n’zotheka kuti munthu achimwe adakali m’mimba mwa mayi ake. Yesu anawayankha kuti: “Munthuyu kapena makolo ake, onsewa palibe amene anachimwa. Izi zinachitika kuti ntchito za Mulungu zionekere kudzera mwa iye.” (Yohane 9:3) Choncho munthuyo sanakhale wakhungu chifukwa chakuti iyeyo kapena makolo ake analakwitsa chinachake. Koma chifukwa chakuti Adamu anachimwa anthu onse amabadwa ali ochimwa ndipo amathanso kubadwa ndi zilema zosiyanasiyana ngati kukhala wakhungu. Chifukwa chakuti munthuyo anabadwa wakhungu, Yesu anapeza mpata woonetsa ntchito za Mulungu ngati mmene anachitira m’mbuyomo pamene anachiritsa anthu odwala.
Yesu anafotokoza kuti ntchito zimenezi ziyenera kuchitika mwamsanga. Iye anati: “Tiyenera kugwira ntchito za iye amene anandituma ine kudakali masana. Usiku ukubwera pamene munthu sangathe kugwira ntchito. Pamene ine ndili m’dziko, ndine kuwala kwa dzikoli.” (Yohane 9:4, 5) Yesu ananena mawu amenewa chifukwa ankadziwa kuti anali atatsala pang’ono kuphedwa. Imfayo ikanakhala ngati waponyedwa mumdima chifukwa sakanatha kuchita chilichonse ali m’manda. Koma pa nthawi imene anali ndi moyo, Yesu anali kuwala kwa dziko.
Koma kodi Yesu anamuthandiza bwanji munthu wakhungu uja? Yesu analavula malovu pansi ndipo anawasakaniza ndi dothi. Ndiyeno anatenga matopewo n’kuwapaka m’maso mwa munthuyo, kenako anamuuza kuti: “Pita ukasambe m’dziwe la Siloamu.” (Yohane 9:7) Munthuyo atachita zimene Yesu anamuuza anayamba kuona. Tangoganizirani mmene munthuyo anasangalalira atayamba kuona.
Anthu amene ankakhala naye pafupi komanso anthu ena anadabwa kwambiri ataona kuti munthuyu wayamba kuona. Iwo anayamba kufunsana kuti: “Si uyu kodi amene anali kukhala pansi n’kumapemphapempha uja?” Ena ankayankha kuti: “Ndi yemweyu.” Koma ena sankakhulupirira ndipo ankanena kuti: “Iyayi, wangofanana naye.” Koma mwiniwake anati: “Ndine amene.”—Yohane 9:8, 9.
Anthuwo anamufunsa kuti: “Nanga maso akowa atseguka bwanji?” Iye anawayankha kuti: “Munthu wina dzina lake Yesu anakanda thope ndi kupaka m’maso mwangamu, ndiyeno anandiuza kuti, ‘Pita ku Siloamu ukasambe.’ Ndinapitadi kukasamba ndipo ndayamba kuona.” Pamenepo anthuwo anamufunsa kuti: “Ali kuti munthu ameneyo?” Iye anati: “Sindikudziwa.”—Yohane 9:10-12.
Kenako anthuwo anapita ndi munthu uja kwa Afarisi chifukwa nawonso ankafuna kudziwa zimene zinachitika kuti ayambe kuona. Munthuyo anauza Afarisiwo kuti: “Iye anapaka thope m’maso mwanga, ndiyeno ndinapita kukasamba, basi kenako ndayamba kuona.” Afarisi ankayenera kusangalala kuti munthu yemwe poyamba anali wosaona uja wayamba kuona. Koma m’malo mosangalala iwo anayamba kunyoza Yesu kuti: “Munthu ameneyu si wochokera kwa Mulungu, chifukwa sasunga Sabata.” Koma ena ananena kuti: “Koma munthu wochimwa angachite bwanji zizindikiro zoterezi?” (Yohane 9:15, 16) Choncho anthuwo anagawanika.
Chifukwa cha kusiyana maganizoko, anthuwo anafunsa munthu amene anayamba kuona uja kuti: “Nanga iwe ukuti bwanji za munthu ameneyu, popeza kuti wakutsegula maso?” Munthuyo sanakayikire Yesu ndipo anayankha kuti: “Ndi mneneri.”—Yohane 9:17.
Koma Ayudawo anakana kuvomereza zimene munthuyo ananena. Iwo ankaganiza kuti Yesu anachita kupangana ndi munthu yemwe anali wakhunguyo kuti aziuza anthu zoti wayamba kuona chifukwa chakuti Yesu wamuchiritsa. Pamapeto pake iwo anaona kuti njira yabwino yothetsera nkhaniyo inali kukafunsa makolo ake a munthuyo ngati mwana wawoyo analidi wosaona.
Onaninso
Yesu Ankachita Zozizwitsa
Kodi zozizwitsa za Yesu zinasonyeza kuti adzachita chiyani m’tsogolo pamene azidzalamulira dziko lapansi?
“Kristu Mphamvu ya Mulungu”
Kodi zozizwitsa komanso zinthu zimene Yesu ankaphunzitsa zimasonyeza chiyani zokhudza Mulungu?


text:
Kodi ‘Mudzakhalabe Maso’?
“Khalanibe maso chifukwa simukudziwa tsiku kapena ola lake.”—MAT. 25:13.
1, 2. (a) Kodi Yesu anafotokoza zotani zokhudza masiku otsiriza? (b) Kodi tikambirana mafunso ati?
YESU ali ndi ophunzira ake paphiri la Maolivi anawafotokozera ulosi wochititsa chidwi. Munthu akakhala paphirilo ankatha kuona kachisi wa ku Yerusalemu. Mosakayikira, Petulo, Andireya, Yakobo ndi Yohane ankamvetsera mwatcheru pamene Yesu ankafotokoza zinthu zodzachitika m’tsogolo. Anawafotokozera ulosi wonena za masiku otsiriza a dziko loipali ndiponso nthawi ya ulamuliro wake. Ananenanso kuti m’masiku otsirizawo, iye adzagwiritsa ntchito “kapolo wokhulupirika ndi wanzeru” kuti azipereka chakudya pa nthawi yoyenera kwa atumiki ake.—Mat. 24:45-47.
2 Kenako mu ulosi womwewu, Yesu anafotokoza fanizo la anamwali 10. (Werengani Mateyu 25:1-13.) Tsopano tiyeni tikambirane mafunso otsatirawa: (1) Kodi mfundo yaikulu ya mu fanizoli ndi iti? (2) Kodi odzozedwa atsatira bwanji mfundo ya mu fanizo limeneli, nanga yawathandiza bwanji?(3) Kodi tonsefe tikuphunzira chiyani pa fanizoli?
KODI MFUNDO YAKE YAIKULU NDI ITI?
3. (a) Kodi m’mbuyomu mabuku athu ankafotokoza bwanji fanizo la anamwali 10? (b) Kodi mwina zimenezi zinkabweretsa vuto liti?
3 M’nkhani yapita ija tanena kuti masiku ano kapolo wokhulupirika nthawi zambiri safotokoza kuti nkhani inayake ikuphiphiritsira zakutizakuti koma akutsindika kwambiri zimene tikuphunzira pa nkhanizo. M’mbuyomu mabuku athu ankasonyeza kuti zinthu zonse zotchulidwa mu fanizo la anamwali 10 monga nyale, mafuta ndi mabotolo zinkaphiphiritsira zinazake. Komatu n’kutheka kuti zimenezi zinkachititsa kuti anthu asaganizire kwambiri mfundo yaikulu ya mu fanizoli. Tiyeni tione chifukwa chake tikunena choncho.
4. (a) Kodi mkwati akuimira ndani ndipo tikudziwa bwanji zimenezi? (b) Kodi anamwali akuimira ndani ndipo tikudziwa bwanji zimenezi?
4 Kodi mfundo yaikulu ya mu fanizoli ndi iti? Choyamba, tiyeni tikambirane za anthu otchulidwa mu fanizoli. Kodi mkwati akuimira ndani? N’zosachita kufunsa kuti Yesu ankatanthauza kuti iyeyo ndi mkwati. Tikutero chifukwa chakuti pa nthawi ina ananenanso kuti iye ndi mkwati. (Luka 5:34, 35) Nanga anamwali akuimira ndani? Yesu ananena kuti anamwaliwo ayenera kukhala okonzeka ndipo nyale zawo ziyenera kukhala zikuyaka pa nthawi imene mkwati akufika. Yesu anaperekanso malangizo ngati amenewa kwa “kagulu ka nkhosa” kapena kuti Akhristu odzozedwa. Iye anati: “Mangani m’chiuno mwanu ndipo nyale zanu zikhale chiyakire. Inuyo mukhale ngati anthu amene akuyembekezera kubwera kwa mbuye wawo kuchokera ku ukwati.” (Luka 12:32, 35, 36) Mtumwi Paulo komanso mtumwi Yohane anauziridwanso kulemba kuti Akhristu odzozedwa ali ngati anamwali oyera. (2 Akor. 11:2; Chiv. 14:4) Choncho m’pomveka kunena kuti malangizo komanso machenjezo amene Yesu anapereka mu fanizo lake la pa Mateyu 25:1-13 anali opita kwa Akhristu odzozedwa.
5. Kodi malangizo a Yesu mu fanizoli ndi okhudza nthawi iti? Fotokozani.
5 Chachiwiri, tiyeni tikambirane nthawi yake. Kodi malangizo a Yesu mu fanizoli ndi okhudza nthawi iti? Fanizoli likunena za masiku otsiriza ndipo kubwera kwa mkwati kudzachitika pa chisautso chachikulu. Tikutero chifukwa chakuti chakumapeto kwa fanizoli, Yesu ananena mawu amene angatithandize kudziwa za nthawiyi. Iye anati: “Mkwati anafika.” (Mat. 25:10) Nsanja ya Olonda ya July 15, 2013, inanena kuti ulosi wa Yesu pa Mateyu 24 ndi 25 umanena maulendo 8 za ‘kubwera’ kapena kuti ‘kufika’ kwake. Mawu achigiriki amene anagwiritsidwa ntchito m’maulendo onsewa ndi ofanana. Ndipo ulendo uliwonse umene Yesu anagwiritsa ntchito mawuwa, ankanena za kubwera kwake pa chisautso chachikulu kudzaweruza anthu komanso kudzawononga dziko loipali.
6. Kodi mfundo yaikulu mu fanizo la Yesu ndi iti ndipo tikudziwa bwanji zimenezi?
6 Ndiyeno kodi mfundo yaikulu ya mu fanizoli ndi iti? Kuti tiyankhe, tiyenera kukumbukira kuti iye anapereka fanizoli atangomaliza kunena za kapolo wokhulupirika ndi wanzeru. Kapoloyu akuimira kagulu ka Akhristu odzozedwa kamene kakutsogolera Akhristu onse m’masiku otsiriza. Yesu anachenjeza kagulu kameneka kuti kayenera kukhala kokhulupirika. Kenako ananena fanizoli ndipo mfundo yake yaikulu ndi yoti odzozedwa onse ayenera ‘kukhalabe maso’ m’masiku otsiriza chifukwa kupanda kutero sangalandire mphoto yawo. (Mat. 25:13) Tiyeni tsopano tikambirane bwinobwino fanizoli n’kuona zimene odzozedwa achita potsatira malangizo ake.
KODI ODZOZEDWA ATSATIRA BWANJI MFUNDO YA MU FANIZOLI?
7, 8. (a) N’chiyani chinathandiza anamwali ochenjera kuti asasiye kuyembekezera? (b) Kodi odzozedwa asonyeza bwanji kuti ndi okonzeka?
7 Fanizo la Yesu limeneli likusonyeza kuti anamwali ena anali ochenjera koma ena anali opusa. Anamwali ochenjerawo anali okonzeka komanso atcheru ndipo izi zinawathandiza kuti asasiye kuyembekezera. Anamwali onse anayenera kuyembekezera nthawi yaitali usiku kuti mkwati afike. Choncho iwo anayenera kukhala maso ndiponso kuonetsetsa kuti nyale zawo zikuyaka mpaka mkwati atafika. Mosiyana ndi anamwali opusa, anamwali 5 anali okonzeka kwambiri chifukwa anabweretsa mafuta ena m’mabotolo. Kodi odzozedwa okhulupirika akhalanso okonzeka?
8 M’masiku otsiriza ano, nawonso Akhristu odzozedwa akhala okonzeka kuti agwire ntchito yawo mokhulupirika. Iwo amadziwa kuti ayenera kudzimana zinthu zambiri za m’dziko la Satanali kuti achite zimenezi. Odzozedwawa amadzipereka kwa Yehova kuti azimutumikira ndi moyo wawo wonse. Amachita zimenezi chifukwa chokonda Yehova ndi Mwana wake osati pongofuna kupeza mphoto. Iwo amakhalabe okhulupirika kwa Yehova ndipo amakana kutengera mtima wa anthu a m’dzikoli amene ndi odzikonda, okonda chuma ndiponso amakhalidwe oipa. Odzozedwawa amakhalabe okonzeka nthawi zonse, amawalabe monga zounikira m’dzikoli ndipo satopa podikira kuti Mkwati afike.—Afil. 2:15.
9. (a) N’chifukwa chiyani Yesu anachenjeza za kuwodzera? (b) Kodi odzozedwa achita chiyani pozindikira kuti mkwati watsala pang’ono kufika? (Onaninso mawu a m’munsi.)
9 Monga tanenera kale, anamwali ochenjera anali atcheru. Koma kodi n’zotheka kuti odzozedwa ena ayambe kusinza chifukwa chodikira nthawi yaitali usiku? Inde, paja Yesu ananena kuti anamwali onse 10 “anayamba kuwodzera kenako anagona” pamene ankaona kuti mkwati akuchedwa. Yesu ankadziwa bwino kuti munthu angakhale wofunitsitsa kuchita zinthu zina koma n’kulephera chifukwa chofooka. Odzozedwa okhulupirika azindikira mfundo imeneyi ndipo ayesetsa kwambiri kuti akhalebe atcheru. Mu fanizoli, anamwali onse anadzuka atamva mawu akuti: “Mkwati uja wafika!” Koma anamwali atcheru okha ndi amene anapirira mpaka pa mapeto. (Mat. 25:5, 6; 26:41) Kodi masiku anonso odzozedwa ali tcheru? M’masiku otsiriza ano, iwo akhala tcheru n’kuzindikira umboni wosonyeza kuti mkwati watsala pang’ono kufika. Akhalanso opirira ndiponso okonzeka podikira kuti Mkwati afike. * Koma kodi mu fanizoli n’chiyani chinachitika mkwati atafika?
OCHENJERA ADZALANDIRA MPHOTO KOMA OPUSA ADZALANGIDWA
10. N’chifukwa chiyani tinganene kuti mawu amene ali chakumapeto kwa fanizoli ndi ovuta kumvetsa?
10 Koma mbali yovuta kumvetsa ya mu fanizoli ndi yokhudza mawu amene anamwali ochenjera ndi opusa ankalankhulana chakumapeto kwa fanizoli. (Werengani Mateyu 25:8, 9.) Mbaliyi ndi yovuta kumvetsa chifukwa munthu sangadziwe kuti ndi liti pamene odzozedwa okhulupirika adzakane kuthandiza ena. Koma kuti tidziwe tiyenera kuganizira za nthawi yomwe fanizoli likukwaniritsidwa. Pajatu tanena kuti Yesu kapena kuti Mkwati adzafika chakumapeto kwa chisautso chachikulu kudzapereka chiweruzo. Choncho zikuoneka kuti kulankhulana kuja kudzachitika nthawi yachiweruzo itatsala pang’ono kuyamba. Tikutero chifukwa chakuti pa nthawi imeneyi odzozedwa adzakhala atadindidwa chidindo komaliza.
11. (a) Kodi n’chiyani chidzachitike chisautso chachikulu chitatsala pang’ono kuyamba? (b) Kodi anamwali ochenjera ankatanthauza chiyani pamene ankauza anamwali opusa kuti akagule mafuta?
11 Chisautso chachikulu chisanayambe, odzozedwa onse okhulupirika adzakhala atadindidwa chidindo komaliza. (Chiv. 7:1-4) Izi zidzawatsimikizira kuti apitadi kumwamba. Koma kodi n’chiyani chidzachitikire odzozedwa omwe alephera kukhala tcheru ndiponso sanali okhulupirika? Iwo sadzakhalanso ndi mwayi wopita kumwamba ndipo sadzadindidwa chidindo chomaliza. Chisautso chachikulu chisanayambe, anthu ena okhulupirika adzakhala atadzozedwa kuti alowe m’malo mwawo. Ndiyeno chisautso chachikulu chikadzayamba, n’kutheka kuti odzozedwa osakhulupirikawo adzadabwa Babulo Wamkulu akadzawonongedwa. Mwina pa nthawiyi m’pamene adzazindikire kuti sanakonzekere kufika kwa Mkwati. Kodi iwo akadzapempha thandizo pa nthawiyi, zidzawathera bwanji? Fanizo la Yesu lija limayankha funsoli. Limanena kuti anamwali ochenjera anakana kupereka mafuta awo kwa anamwali opusa ndipo anawauza kuti apite kukagula. Powauza zimenezi ankatanthauza kuti achedwa kwambiri. Kumbukirani kuti izi zinachitika “pakati pa usiku.” Pa nthawiyi zinali zosatheka kukapeza anthu ogulitsa mafuta.
12. (a) Pa nthawi ya chisautso chachikulu, kodi n’chiyani chidzachitikire odzozedwa osakhulupirika? (b) Kodi Yesu adzanena chiyani kwa anthu okhala ngati anamwali opusa?
12 Zimenezi zikusonyeza kuti pa nthawi ya chisautso chachikulu, odzozedwa okhulupirika sadzathandiza odzozedwa osakhulupirika. Izitu zidzakhala chonchi chifukwa nthawi idzakhala itatha kale. Ndiyeno odzozedwa osakhulupirikawo zidzawathera bwanji? Mu fanizo lija Yesu anafotokoza zimene zinachitikira anamwali opusa. Iye anati: “Mkwati anafika, ndipo anamwali okonzekerawo analowa naye limodzi m’nyumba imene munali phwando laukwati, ndipo chitseko chinatsekedwa.” Chakumapeto kwa chisautso chachikulu, Yesu adzafika mu ulemerero wake ndipo adzasonkhanitsa odzozedwa okhulupirika n’kupita nawo kumwamba. (Mat. 24:31; 25:10; Yoh 14:1-3; 1 Ates. 4:17) Apatu chitseko chidzatsekedwa ndipo odzozedwa osakhulupirika adzafanana ndi anamwali opusa aja. Tingati adzafuula kuti: “Ambuye, ambuye, titsegulireni!” Pa nthawi yachiweruzoyi, Yesu adzawayankha mofanana ndi mmene adzayankhire anthu okhala ngati mbuzi. Iye adzati: “Kunena zoona, sindikukudziwani inu.” Izitu zidzakhala zomvetsa chisoni kwambiri.—Mat. 7:21-23; 25:11, 12.
13. (a) N’chifukwa chiyani sitiyenera kuganiza kuti odzozedwa ambiri adzakhala osakhulupirika? (b) N’chifukwa chiyani tinganene kuti mawu a Yesu mu fanizo lake sakusonyeza kuti ankakayikira odzozedwa? (Onani chithunzi patsamba 12.)
13 Kodi pamenepa Yesu ankatanthauza chiyani? Kodi odzozedwa ambiri adzakhala osakhulupirika ndipo padzafunika kuti anthu ena adzozedwe n’kulowa m’malo mwawo? Ayi si choncho. Paja Yesu anali atangopereka kumene chenjezo kwa “kapolo wokhulupirika ndi wanzeru” kuti asakhale kapolo woipa. Ponena zimenezi, sankatanthauza kuti kapoloyu adzasinthadi n’kukhala woipa. N’chimodzimodzi ndi fanizo la anamwali 10. Yesu anapereka chenjezo kwa odzozedwa kuti asakhale ngati anamwali opusa. Mu fanizoli, anamwali 5 anali opusa ndipo anamwali 5 anali ochenjera. Izi zikusonyeza kuti wodzozedwa aliyense ayenera kusankha pakati pa zinthu ziwiri. Angasankhe kukhala wokonzeka ndiponso watcheru kapena kukhala wopusa ndiponso wosakhulupirika. Nayenso mtumwi Paulo analemba mfundo yofanana ndi imeneyi kwa odzozedwa anzake. (Werengani Aheberi 6:4-9; yerekezerani ndi Deuteronomo 30:19.) N’zoona kuti mtumwi Paulo anawachenjeza mwamphamvu koma sankawakayikira. Tikutero chifukwa chakuti ananenanso kuti iwo akuyembekezera “zinthu zabwino kwambiri.” Mu fanizo lake, nayenso Yesu ankachenjeza odzozedwa mwachikondi ndipo ankakhulupirira kuti adzamvera chenjezoli. Iye akudziwa kuti wodzozedwa aliyense akhoza kukhalabe wokhulupirika mpaka kudzalandira mphoto yake.
KODI A “NKHOSA ZINA” AKUPHUNZIRAPO CHIYANI?
14. Kodi a “nkhosa zina” akuphunzirapo chiyani pa fanizo la anamwali 10?
14 M’nkhaniyi taona kuti Yesu anapereka fanizo la anamwali 10 pochenjeza odzozedwa. Kodi izi zikutanthauza kuti a “nkhosa zina” sangaphunzirepo chilichonse? (Yoh. 10:16) Ayi si choncho. Paja mfundo yaikulu mu fanizoli ndi yakuti: “Khalanibe maso.” Kodi malangizo amenewa ndi opita kwa odzozedwa okha? Pa nthawi ina, Yesu ananena kuti: “Zimene ndikuuza inuzi ndikuuza onse, Khalani maso.” (Maliko 13:37) Yesu amafuna kuti Akhristu onse akhale okonzeka kutumikira Yehova mokhulupirika komanso akhale maso. Choncho Mkhristu aliyense ayenera kutsanzira odzozedwa n’kumaika kutumikira Mulungu pa malo oyamba. Mfundo ina imene tiyenera kuiganizira ndi yoti anamwali opusa anapempha anamwali ochenjera kuti awagawire mafuta koma sizinatheke. Izi zikutikumbutsa kuti palibe amene angatichitire zinthu monga kukhala okhulupirika, kukhalabe m’gulu la Yehova kapena kukhala maso. Aliyense adzayankha yekha mlandu kwa Woweruza wachilungamo amene Yehova wasankha. Choncho tiyenera kukhala okonzeka chifukwa Woweruzayo akubwera mwamsanga.
Zinali zosatheka kugawira ena mafuta choncho palibe amene angatichitire zinthu monga kukhalabe okhulupirika ndiponso kukhala maso
15. N’chifukwa chiyani Mkhristu aliyense amayembekezera mwachidwi ukwati wa Khristu ndi odzozedwa?
15 Fanizo la Yesuli kwenikweni likunena za ukwati womwe udzathandiza Akhristu onse. Tonsefe tikuyembekezera mwachidwi ukwati umenewu. Choyamba, odzozedwa onse adzapita kumwamba ndipo pambuyo pa nkhondo ya Aramagedo, ukwatiwu udzachitika. (Chiv. 19:7-9) Ukwati umenewu udzachititsa kuti pakhale boma labwino kwambiri limene lidzathandiza aliyense amene adzakhale padziko lapansi. Kaya tikuyembekezera kupita kumwamba kapena kudzakhala padzikoli, tiyenera kuphunzirapo kanthu pa fanizo la anamwali 10. Tiyeni tonsefe tikhale okonzeka mumtima mwathu, tikhalebe okhulupirika ndiponso atcheru. Tikatero tidzalandira madalitso amene Yehova watikonzera.
^ ndime 9 Mu fanizoli, kufuula kuti, “Mkwati uja wafika!” kuli mu vesi 6 koma kufika kwake kwenikweni kuli mu vesi 10. Izi zikusonyeza kuti panadutsa nthawi kuchokera pamene anafuula kufika pamene anafikadi. M’masiku otsiriza ano, odzozedwa atcheru azindikira kuti Yesu akulamulira. Koma iwo ayenera kukhalabe maso mpaka iye atafika.


text:
Anadzipereka ndi Mtima Wonse—Ku Ghana
KODI mukudziwa m’bale kapena mlongo aliyense amene anasamukira kudziko kumene kukufunika ofalitsa ambiri? Kodi munayamba mwadzifunsapo kuti, ‘N’chiyani chinawachititsa kuti asamukire kudziko lina? Nanga anakonzekera bwanji kusamukako? Kodi inenso ndingathe kusamukira kumene kukufunika ofalitsa ambiri?’ Kuti mupeze mayankho, mungafunse anthu amene anasamukawo. Choncho tiyeni tione zina zimene anthuwa ananena.
KODI N’CHIYANI CHINAWACHITITSA KUTI ASAMUKE?
N’chiyani chinakupangitsani kuti muganize zokatumikira kudziko lina? Amy, amene tsopano ali ndi zaka za m’ma 30 ndipo ndi wa ku United States anati: “Kwa zaka zambiri ndinali ndi cholinga chokatumikira kudziko lina, koma pena ndinkaona ngati n’zosatheka.” N’chiyani chinamuthandiza kuti akwaniritse cholinga chakechi? Iye anati: “Mu 2004 banja lina lomwe linkatumikira ku Belize linandiitana kuti ndikachite nawo upainiya kwa mwezi umodzi ndipo ndinapitadi. Ndinasangalala kwambiri moti patangotha chaka chimodzi ndinasamukira ku Ghana n’kumakachita upainiya.”
Stephanie wa ku United States, anaganiza zoonanso mmene zinthu zilili pa moyo wake ndipo pa nthawiyi n’kuti ali ndi zaka za m’ma 20. Iye anaona kuti anali ndi thanzi labwino ndipo analibe udindo wa m’banja. Choncho anazindikira kuti angathe kuchita zambiri potumikira Yehova. Izi zinamuthandiza kuti asamukire ku Ghana. A Filip ndi akazi awo a Ida, kwawo ndi ku Denmark ndipo ali ndi zaka za m’ma 50. Iwo ndi apainiya ndipo ankafunitsitsa kusamukira kudera lomwe kukufunika ofalitsa ambiri. A Filip anati: “Mwayi wopita ku Ghana utapezeka, tinangomva ngati Yehova akutiuza kuti, ‘Pitani, musalephere.’” Mu 2008 anasamukira ku Ghana ndipo anatumikira kumeneko kwa zaka zoposa zitatu.
Hans ndi mkazi wake Brook ali ndi zaka za m’ma 30. Iwonso ndi apainiya ndipo kwawo ndi ku United States. M’chaka cha 2005 anagwira nawo ntchito yothandiza anthu amene anakhudzidwa ndi mphepo yamkuntho. Kenako anapempha kuti akatumikire m’gulu la antchito ya zomangamanga padziko lonse koma sanaitanidwe. Hans anati: “Tili pamsonkhano tinamvetsera nkhani ina imene inanena kuti Mfumu Davide atauzidwa kuti samanga kachisi anasintha zolinga zake. Mfundo imeneyi inatithandiza kwambiri kuzindikira kuti nafenso tingathe kusintha zolinga zathu.” (1 Mbiri 17:1-4, 11, 12; 22:5-11) Brook anawonjezera kuti: “Tinaona kuti Yehova akufuna kuti tigogode khomo lina.”
Hans ndi Brook atamva nkhani zosangalatsa kuchokera kwa anzawo amene akutumikira m’mayiko ena, anaganiza zokachita upainiya kudziko lina. Mu 2012 anasamukira ku Ghana ndipo anathandiza mpingo wachinenero chamanja kwa miyezi 4. Ngakhale kuti kenako anabwerera ku United States, anaona kuti nthawi imene anakhala ku Ghana inawathandiza kuti apitirize kuika Ufumu pamalo oyamba. Kuyambira nthawi imeneyo akhala akuthandiza pa ntchito zomanga maofesi a nthambi ku Micronesia.
ZIMENE AMACHITA POKONZEKERA
Kodi munakonzekera bwanji kusamuka? Stephanie anati: “Ndinawerenga nkhani za mu Nsanja ya Olonda zokhudza kukatumikira kumene kukufunika ofalitsa ambiri. * Ndinakambirananso nkhaniyi ndi akulu ndiponso woyang’anira dera ndi mkazi wake. Koma chofunika kwambiri n’chakuti ndinkauza Yehova nkhaniyi.” Stephanie anayamba kukhala moyo wosalira zambiri ndipo izi zinamuthandiza kuti azisunga ndalama zoti akagwiritse ntchito akadzasamuka.
Hans anati: “Tinkapempha Yehova kuti atitsogolere chifukwa tinkafuna kusamukira kumene iye angafune kuti tipite. Popemphera tinkatchulanso deti limene tinakonza kuti tisamuke.” Banjali linatumiza makalata kumaofesi a nthambi 4. Nthambi yomwe inawayankha ndi ya ku Ghana. Iwo anapita kudzikoli ndipo ankafuna kuti akatumikire kwa miyezi iwiri yokha. Koma Hans anati: “Tinasangalala kwambiri kutumikira mumpingo wa kumeneku moti miyezi iwiri itatha tinakomedwa n’kuwonjezera nthawi.”
George ndi mkazi wake Adria ali ndi zaka za m’ma 30 ndipo kwawo ndi ku Canada. Iwo ankadziwa kuti Yehova amadalitsa anthu amene ali ndi zolinga zabwino ndiponso amene amasankha zinthu mwanzeru. Choncho anayamba kuchita zinthu zowathandiza kuti akwaniritse zolinga zawo. Anacheza ndi mlongo amene anapita kukatumikira ku Ghana ndipo anamufunsa mafunso ambiri. Analemba makalata awiri, n’kutumiza kunthambi ya ku Canada ndi ya ku Ghana. Adria anati: “Tinayamba kusintha zinthu zambiri n’cholinga choti tizikhala moyo wosalira zambiri.” Izi zinawathandiza kuti athe kusamukira ku Ghana mu 2004.
ZIMENE AMACHITA AKAKUMANA NDI MAVUTO
Kodi ndi mavuto ati amene mumakumana nawo, nanga mumatani? Vuto loyamba limene Amy anakumana nalo linali loti ankawasowa kwambiri achibale ake. Iye anati: “Chilichonse m’dzikoli chinali chachilendo.” Kodi n’chiyani chinamuthandiza? Iye anati: “Ndinkalimbikitsidwa kwambiri achibale anga akaimba foni n’kuyamikira zimene ndikuchita. Ndinkaona kuti ndinachita bwino kusamuka. Kenako tinayamba kulankhulana kudzera pa zinthu monga sikayipi. Popeza tikamalankhulana tinkaonana, ndinasiya kuwasowa kwambiri achibale angawo.” Komanso Amy anayamba kucheza ndi mlongo wina wolimba mwauzimu ndipo anamuthandiza kudziwa zambiri zokhudza chikhalidwe cha kumeneko. Amy anati: “Tinkagwirizana kwambiri moti ndikakhala kuti sindikumvetsa zinazake zokhudza anthu a m’dzikoli, ndinkamufunsa iyeyo. Iye anandithandiza kudziwa zoyenera kuchita ndipo izi zinandithandiza kuti ndizisangalala.”
George ndi Adria ananena kuti atangofika kumene ku Ghana, ankangoona ngati dziko labwerera makedzana. Adria anati: “Kwathu timachapa pa mashini koma kuno tinkachapa pa manja. Kuti uphike chakudya zinkatenga nthawi yaitali kuyerekeza ndi kwathu, komwe timaphika pa magetsi. Koma patapita nthawi tinazolowera ndipo sitinkadandaulanso.” Brook anati: “Ngakhale kuti apainiyafe timakumana ndi mavuto ambiri, timakhala osangalala. Tikamaganizira zinthu zabwino zimene takumana nazo, mitima yathu imadzaza ndi chimwemwe.”
AMAPEZA MADALITSO AMBIRI
N’chifukwa chiyani mumalimbikitsa anthu ena kuti nawonso achite utumiki umenewu? Stephanie anati: “Zimakhala zosangalatsa kwambiri kulalikira kudera limene anthu ambiri amafunitsitsa kudziwa choonadi, moti amafuna kuti uziphunzira nawo tsiku lililonse. Ndimaona kuti ndinachita bwino kwambiri kusamukira kudera limene kukufunika ofalitsa ambiri.” Mu 2014 Stephanie anakwatirana ndi Aaron ndipo akutumikira pa Beteli ya ku Ghana.
Mlongo winanso amene anasamukira ku Ghana ndi Christine, wa ku Germany ndipo ali ndi zaka za m’ma 30. Asanasamukire ku Ghana ankatumikira ku Bolivia. Iye anati: “Utumiki umenewu wandithandiza kukhala pa ubwenzi wolimba ndi Yehova. Popeza ndili kutali ndi achibale anga, ndimapemphera kwa Yehova pafupipafupi kuti azindithandiza. Izi zapangitsa kuti akhale mnzanga wapamtima. Ndaonanso kuti n’zoona kuti anthu a Yehova ndi ogwirizana. Utumiki umenewu wandiphunzitsa zambiri.” Posachedwapa Christine anakwatiwa ndi Gideon ndipo onse akutumikirabe ku Ghana.
A Filip ndi akazi awo anafotokoza zimene ankachita pofuna kuthandiza anthu amene ankaphunzira nawo Baibulo kuti ayambe kutumikira Yehova. Anati: “Poyamba tinkakhala ndi maphunziro 15 kapena kuposa. Koma kenako tinkaonetsetsa kuti asapitirire 10 kuti tizikhala ndi nthawi yokwanira yowaphunzitsa.” Kodi zimenezi zinkathandiza bwanji? A Filip anati: “Ndinkaphunzira ndi mnyamata wina dzina lake Michael. Ndinkaphunzira naye tsiku lililonse ndipo ankakonzekera bwino moti tinamaliza buku la Baibulo Limaphunzitsa Chiyani patangotha mwezi umodzi. Zitatero Michael anakhala wofalitsa wosabatizidwa. Pa tsiku lake loyamba kulowa mu utumiki, anandiuza kuti: ‘Kodi mungakandithandize kuchititsa maphunziro anga?’ Ndinadabwa kwambiri. Iye anandifotokozera kuti ali ndi maphunziro atatu ndipo ankafuna ndimuthandize kuti azichititsa bwino maphunziro akewo.” Izitu zikusonyeza kuti palidi anthu ambiri ofunika kuwalalikira, moti ophunzira Baibulo, akumakhalanso ophunzitsa Baibulo.
Amy anafotokoza kuti sanachedwe kuzindikira kuti kumene anasamukira kunkafunikadi ofalitsa ambiri. Iye anati: “Titangofika ku Ghana, tinapita kukalalikira pakamudzi kena n’cholinga choti tikafufuze anthu amene ali ndi vuto losamva. Koma tinapeza anthu 8 pamudzi umodzi wokhawo.” Panopa Amy anakwatirana ndi Eric ndipo onse ndi apainiya apadera. Iwo ali mumpingo wa chinenero chamanja. Mpingo wawo umathandiza ena mwa anthu osamva oposa 300 a m’dziko la Ghana ndipo pa anthu amenewa ena ndi ofalitsa. George ndi Adria amaona kuti kutumikira m’dziko la Ghana kunali ngati kuphunzira umishonale. Kenako iwo anaitanidwa kuti akalowe kalasi ya nambala 126 ya Sukulu ya Giliyadi ndipo anasangalala kwambiri. Panopa akutumikira monga amishonale ku Mozambique.
AMACHITA ZONSEZI CHIFUKWA CHOKONDA YEHOVA
N’zosangalatsa kwambiri kuona anthu ambiri ochokera m’mayiko ena akugwira ntchito yokolola limodzi ndi abale ndi alongo a ku Ghana. (Yoh. 4:35) Tingati anthu okwana 120 amabatizidwa mlungu uliwonse ku Ghana. Pali anthu 17 amene anasamukira m’dzikoli. Koma padziko lonse palinso abale ndi alongo ambirimbiri amene ‘anadzipereka’ ndi mtima wonse kuti akathandize kumene kukufunika ofalitsa ambiri. Amachita zonsezi chifukwa chokonda Yehova. Anthu amenewa amasangalatsa kwambiri mtima wa Yehova.
^ ndime 9 Onani nkhani yakuti, “Kodi Mungakatumikire Kumene Kukufunika Ofalitsa Ufumu Ambiri?” ndi yakuti, “Kodi Mungawolokere ku Makedoniya?” mu Nsanja ya Olonda ya April 15 ndi ya December 15, 2009.


text:
Laibulale ya M’thumba
Pa October 7, 2013, a Mboni za Yehova anatulutsa pulogalamu yatsopano ya pa zipangizo za m’manja yotchedwa Laibulale ya JW. Pulogalamuyi ndi yaulere ndipo ingagwiritsidwe ntchito powerenga komanso pophunzira Baibulo. Mulaibulaleyi muli Mabaibulo osiyanasiyana okwana 6, monga King James Version, komanso Baibulo la Dziko Latsopano la Malemba Opatulika lachingelezi, lomwe linakonzedwanso mu 2013. *
N’chifukwa Chiyani Laibulaleyi Inapangidwa?
Masiku ano anthu ambiri akugwiritsira ntchito matabuleti kapena mafoni apamwamba potumizirana mauthenga kapena kulankhulana. Ndipo anthu amene amagwiritsira ntchito zipangizozi angapeze mabuku amene angawathandize kuphunzira Baibulo pa jw.org. Nanga n’chifukwa chiyani papangidwanso pulogalamu yatsopano ya Laibulale ya JW?
Choyamba, pulogalamu yatsopanoyi ikangoikidwa mufoni kapena muchipangizo china cham’manja, sipafunikanso kuilumikiza ku Intaneti. Chachiwiri, pulogalamuyi inapangidwa m’njira yothandiza munthu kupeza malemba mosavuta komanso kuphunzira Baibulo mozama. Kodi zimenezi zimachitika bwanji?
Laibulale ya JW ndi Yothandiza Kwambiri Pophunzira Baibulo
Pulogalamuyi ikangotsegula, imasonyeza maina amabuku a m’Baibulo. Mukasankha buku la m’Baibulo limene mukufuna kutsegula, mbali ina ya chipangizo chanu imaonetsa m’ndandanda wa machaputala a bukulo. Zimenezi n’zothandiza kupeza mavesi amene mukufuna mosavuta mwamsanga. Pulogalamuyi ili ndi zinthu zambiri zothandiza pophunzira Baibulo:
Mawu a m’munsi osonyeza njira ina imene mawu a m’mavesiwo angalembedwere komanso zinthu zina zothandiza zokhudzana ndi nkhaniyo.
Danga lapakati lokhala ndi mavesi a malifalensi.
Gawo lofufuzira limene lingasonyeze mawu onse amene ali ndi liwu lofanana ndi limene mukufufuza.
Kumayambiriro kwa buku lililonse la m’Baibulo kuli m’ndandanda wa nkhani zimene mungazipeze m’mabukuwo.
Bokosi losonyeza yemwe analemba buku la m’Baibulo lililonse, kumene linalembedwera, chaka chomwe linalembedwa komanso nthawi yomwe inadutsa kuti limalizidwe kulembedwa.
Gawo losonyeza zinthu zowala bwino monga mapu, matchati ndiponso zithunzi.
Mofanana ndi mabuku onse a Mboni za Yehova, munthu akhoza kupeza pulogalamu ya Laibulale ya JW popanda kuuzidwa kuchuluka kwa ndalama zoti apereke. Ndalama zonse zimene zinagwiritsidwa ntchito pokonza pulogalamuyi ndi zimene anthu amapereka mwakufuna kwawo. (2 Akorinto 9:7) Panopa mapulogalamu opitirira 1 miliyoni apangidwa kale dawunilodi. Nanunso tayesani kupanga dawunilodi laibulale ya m’thumba imeneyi kuti ikuthandizeni.
^ ndime 2 Mu January 2014, pulogalamuyi inakonzedwanso mwina ndi mwina ndipo anawonjezamo Lemba la tsiku ndiponso buku la nyimbo la Mboni za Yehova.
Onaninso
N’chifukwa Chiyani Tiyenera Kuphunzira Baibulo?
Baibulo likuthandiza anthu mamiliyoni ambiri padziko lonse kupeza mayankho a mafunso ofunika kwambiri. Kodi inunso mukufuna kuthandizidwa?


text:
MBIRI YA MOYO WANGA
Yehova Wandichitira Zazikulu
Ndili mnyamata ndinkakonda kucheza ndi anzanga, kusambira komanso kuponya mpira. Pa nthawiyi n’kuti ndili ndi zaka 17 zokha ndipo ndinkaona kuti tsogolo langa ndi lowala. Koma zimene zinachitika tsiku lina madzulo zinasintha tsogolo langa. Ndinachita ngozi yoopsa ya njinga yamoto yomwe inachititsa kuti ziwalo zanga zisiye kugwira ntchito kuyambira pakhosi mpaka kumiyendo. Zimenezi zinachitika zaka 30 zapitazo ndipo mpaka pano sindichoka pabedi.
Ndinakulira mumzinda wa Alicante womwe uli kum’mawa kwa dziko la Spain. Ndili mnyamata ndinkangoyendayenda chifukwa makolo anga sankandisamalira. Pafupi ndi nyumba yathu panali shopu yokonzerapo matayala owonongeka ndipo ndinayamba kucheza ndi José María yemwe ankagwira ntchito pashopuyo. José anali munthu wabwino kwambiri ndipo ankandikonda kuposa makolo anga. Ndikakhala pa mavuto ankandithandiza moti ndinkamuona ngati mchimwene wanga komanso mnzanga ngakhale kuti anali wamkulu kwa ine ndi zaka 20.
Nthawi ina José María anayamba kuphunzira Baibulo ndi a Mboni za Yehova. Zinkachita kuonekeratu kuti ankasangalala ndi zimene akuphunzira m’Baibulo ndipo nthawi zambiri ankandiuza zimene waphunzira. Ndinkamvetsera mwaulemu koma ndinalibe nazo ntchito kwenikweni. Popeza nthawiyi ndinali wachinyamata, ndinkatanganidwa ndi zinthu zosiyanasiyana. Koma pasanapite nthawi zinthu zinasintha.
NGOZI IMENE INASINTHA MOYO WANGA
Sindikonda kulankhula kwambiri zimene zinachititsa kuti ndivulale koma zomwe ndinganene n’zakuti ndinavulala chifukwa cha chibwana komanso kupusa. Koma ngoziyi inawononga tsogolo langa. Ngoziyi isanachitike ndinali mnyamata wamphamvu zake koma itachitika zinthu zinasintha moti ndinkalephera kuchita chilichonse ndipo ndinagonekedwa m’chipatala. Zinali zovuta kuti ndivomereze zimene zinandichitikirazo ndipo ndinkangoti bola kufa.
José María anabwera kudzandiona, ndipo atachoka anakauza a Mboni za Yehova a ku mpingo wake kuti azidzandiona kuchipatalako. A Mboniwo ankabwera kawirikawiri ndipo zimenezi zinandikhudza kwambiri. Atangondichotsa kuchipinda cha anthu odwala mwakayakaya, ndinayamba kuphunzira Baibulo ndi a Mboniwo. Ndinazindikira chifukwa chimene anthu amavutikira ndi kufa komanso chimene Mulungu amalolera kuti zoipa zizichitika. Ndinaphunziranso zinthu zimene Mulungu analonjeza kuti zidzachitika mtsogolo, pa nthawi imene padziko lonse lapansi padzakhala anthu abwino okhaokha ndipo sipadzakhala munthu wonena kuti: “Ndikudwala.” (Yesaya 33:24) Apa ndinazindikira kuti ndili ndi tsogolo labwino kwambiri.
Nditatuluka m’chipatala, ndinapitiriza kuphunzira Baibulo ndipo ndinadziwa zinthu zambiri zokhudza Yehova kwa nthawi yochepa. Ndinayambanso kupita kumisonkhano ya Mboni za Yehova ndipo ndinkalalikira nawo. Pa November 5, 1988 ndinabatizidwa m’malo apadera amene anakonzedwa ndipo pa nthawiyi n’kuti ndili ndi zaka 20. Yehova Mulungu anandithandiza kuti ndiyambenso kusangalala ndi kuona kuti moyo wanga uli ndi tsogolo. Kodi ndikanasonyeza bwanji kuti ndikuyamikira zimene Yehova wandichitira?
NDIKUTUMIKIRABE YEHOVA NGAKHALE KUTI NDINE WOLUMALA
Ndinkafunitsitsa kutumikira Yehova moti sindinalole kuti kulumala kwanga kundilepheretse kuchita zimenezi. (1 Timoteyo 4:15) Poyamba zinali zovuta chifukwa makolo anga sankafuna kuti ndikhale wa Mboni za Yehova. Koma a Mboni anzanga ankandikonda ngati m’bale wawo weniweni. Ankandithandiza kuti ndizipita kumisonkhano komanso kuti ndizilalikira.
Patapita nthawi matenda anakula ndipo ndinkafunika kumasamaliridwa mwapadera masana ndi usiku womwe. Ndinafufuza kwa nthawi yaitali malo abwino osamalira anthu olumala ndipo ndinawapeza mumzinda wa Valencia. Malowa ali pamtunda wa makilomita 160 kumpoto kwa dera la Alicante ndipo kunangokhala ngati kwathu.
Ndimayesetsabe kulalikira ngakhale kuti sindichoka pabedi
Ndikupitirizabe kutumikira Yehova ngakhale kuti panopa sindichoka pabedi. Ndinagula kompyuta pogwiritsa ntchito ndalama zomwe ndimalandira chifukwa chakuti ndine wolumala ndipo ndinaiika pafupi ndi bedi langa. Ndinagulanso foni ya m’manja ndipo m’mawa uliwonse, munthu amene amandisamalira amandiyatsira kompyuta ndi foniyi. Kuti ndichite zinthu zina ndi zina pa kompyuta, ndimagwiritsa ntchito kachipangizo kenakake komwe ndimakayendetsa ndi chibwano. Palinso kandodo kapadera komwe ndimakaika pakamwa ndipo ndimakagwiritsa ntchito polemba pakompyuta ndi poimba foni.
Zipangizozi zimandithandiza m’njira zambiri. Mwachitsanzo, ndimakwanitsa kugwiritsa ntchito webusaiti ya jw.org komanso LAIBULALE YA PA INTANETI ya Watchtower ndipo zinthu zimenezi zandithandiza kwambiri. Tsiku lililonse ndimaphunzira Baibulo komanso kufufuza nkhani m’mabuku othandiza kuphunzira Baibulo. Ndimachita zimenezi kuti ndimudziwe bwino Yehova komanso makhalidwe ake. Ndikasowa wocheza naye kapena ndikayamba kudandaula, ndimapeza zinthu pawebusaiti ya jw.org zomwe zimandilimbikitsa.
Ngakhale kuti sindimayenda n’kupita kumisonkhano, ndimachita nawobe zinthu zina monga kuyankha, kupemphera, kukamba nkhani, kuwerenga pa phunziro la Nsanja ya Olonda komanso kumvetsera misonkhano. Zimenezi zimatheka chifukwa chakuti misonkhano yonse imalumikizidwa pakompyuta yanga moti ndimaona kuti ndikusonkhana ndi a Mboni anzanga.
Kompyuta komanso foni yanga zimandithandizanso kuti ndizilalikira. Popeza ndimangogona pabedi, sindingakwanitse kukalalikira kunyumba ndi nyumba ngati mmene a Mboni ena onse amachitira. Koma zipangizozi zimandithandiza kuti ndiziuzabe anthu zimene ndimakhulupirira ngakhale kuti ndine wolumala. Ndimasangalala kwambiri kulalikira pogwiritsa ntchito foni ndipo akulu a mumpingo wathu anandipempha kuti ndiziyang’anira ntchito yolalikira pa foni. Izi zimathandiza kuti a Mboni enanso amene sangathe kuchoka pakhomo chifukwa cha mavuto ena azitha kulalikira.
Koma sikuti ndimangodalira kompyuta ndi telefoni kuti ndilankhule ndi anthu. Tsiku lililonse kumabwera anzanga kudzacheza nane. Anzangawo amabwera ndi achibale awo komanso anthu ena omwe amafuna kuphunzira Baibulo ndipo nthawi zambiri amandiuza kuti ndikambirane nawo. Nthawi zina mabanja amabwera kudzacheza nane komanso kuti tipangire limodzi kulambira kwa pabanja. Ndimasangalala kwambiri makamaka ana aang’ono akakhala pafupi ndi bedi langa n’kumandiuza chifukwa chimene amakondera Yehova.
Ndimayamikira kwambiri anthu amene amabwera kudzacheza nane. Nthawi zambiri m’chipinda mwanga mumakhala anthu ambiri ndipo ena amakhala ochokera kutali. Anthu amene amandisamalira kumene ndimakhalaku amachita chidwi kwambiri ndi chikondi chimene ndimasonyezedwa. Ndimathokoza Yehova tsiku lililonse chifukwa chondipatsa mwayi wokhala m’gulu la anthu ogwirizanali.
PANG’ONOPANG’ONO
Munthu akandifunsa kuti ‘mukupezako bwanji?’ Ndimangoyankha kuti, “Pang’onopang’ono.” Ndikudziwa kuti pali anthu enanso amene ali ndi mavuto. Ndipo kaya zinthu zili bwanji pamoyo wathu, Akhristu tonse tikumenya “nkhondo yabwino yosunga chikhulupiriro.” (1 Timoteyo 6:12) Kodi n’chiyani chomwe chandithandiza kuti ndizichitabe khama kwa zaka zambiri ngakhale kuti ndili ndi mavuto? Tsiku lililonse ndimapemphera kwa Yehova ndipo ndimamuthokoza chifukwa chondithandiza kuzindikira kuti moyo wanga uli ndi tsogolo labwino. Ndimayesetsanso kutumikira Mulungu mwakhama ndiponso kuganizira zinthu zabwino zomwe ndikuyembekezera.
Nthawi zambiri ndimaganizira za dziko latsopano komanso mmene ndidzasangalalire ndikadzayambiranso kudumpha ndi kuthamanga. Ndimakonda kuchita nthabwala ndi mnzanga uja José María, yemwe panopa akudwala poliyo. Ndimamufunsa kuti, titadzachita mpikisano wothamanga m’dziko latsopano, ukuganiza kuti ndani angadzawine? Iye amandiyankha kuti: “Zowinazo zilibe ntchito. Chofunika kwambiri n’kudzakhala m’dziko latsopano n’kumatha kuthamanga.”
Si zinali zophweka kuti ndivomereze vuto langali. Ndinazindikira kuti chibwana chimalandadi. Koma ndikusangalala kwambiri kuti Yehova sananditaye m’malo mwake wandichitira zambiri. Mwachitsanzo, wandipatsa a Mboni anzanga ambirimbiri omwe amandikonda ngati m’bale wawo ndipo ubale umenewu sudzatha. Wandipatsanso mwayi wophunzitsa anthu za iye ndiponso wandilonjeza zinthu zabwino mtsogolo. Mwachidule ndinganene kuti Yehova wandichitira zazikulu.
Onaninso
Kodi Mulungu Ali ndi Cholinga Chotani Chokhudza Dziko Lapansili?
Baibulo limafotokoza chifukwa chake Mulungu analenga dzikoli, nthawi imene mavuto adzathe, mmene zinthu zidzakhalire padzikoli komanso anthu amene adzakhale m’dziko la paradaiso.
Kodi Pali Uthenga Wabwino Wotani Wokhudza Zipembedzo?
Kodi idzafika nthawi imene anthu onse adzagwirizana n’kumalambira Mulungu woona yekha?
Kodi Mavuto Amene Tikukumana Nawowa Adzathadi?
Baibulo limanena kuti Mulungu adzathetsa mavuto onse. Limanenanso kuti iye amadana ndi kupanda chilungamo ndipo amakonda anthu. Kodi zimenezi zikukukhudzani bwanji?
Kodi Ufumu wa Mulungu Udzakuchitirani Chiyani?
Zimene udzakuchitireni zikudalira zimene mukuchita panopa.